NOAUA! K.E-ko bazkideen urteko batzar nagusia gaur

NOAUA! Kultur Elkarteko bazkideen batzarra deitu dugu ostegun honetarako, martxoaren 16rako Potxoenean. Lehen deialdia, arratsaldeko 18:30etarako, bigarrena ordu erdi beranduago, 19:00etan. Honatx jorratuko dugun gai zerrenda:

1-2016ko memoria eta balantze ekonomikoa.

2-2017ko egitasmoak eta aurrekontuak.

3-Zuzendaritza Batzordearen osaketa eta onarpena.

4-Galdera erantzunak.

Lan deialdiak

Udajolaserako arduraduna eta begiraleak behar ditugu

Zehaztasunak: Usurbilgo Udalak eta NOAUA! Kultur Elkarteak uztailean ohi duen Udajolas aisialdiko ekimenerako arduradun eta begiraleak behar dira.

Profila:

-2 urteko esperientzia.

-Zuzendari titulua izatea.

-Begirale titulua izatea.

-EGA edo baliokidea den agiria izatea.

-Sexu delitua egiteagatiko aurrekari penalak ez dituela egiaztatzen duen ziurtagiria.

-Usurbildarrek lehentasuna izango dute.

NOAUA! banatzeko ordezkoen lan poltsa

Zehaztasunak: Gaur egungo banatzaileren batek bere lana utziko balu, ordezkoa beharko genuke. Horretarako osatu nahi dugu lan-poltsa.

Lan deialdion inguruko informazio gehiagorako eta Curriculumak bidaltzeko:

elkartea@noaua.eus

943 360 321

Bordaberri, 3

2016. urteko NOAUA! denak koadernatzeko garaia da

Atzean geratu zen 2016. urtea. Iazko NOAUA! guztiak koadernatzeko garaia da, hortaz. 641 eta 682 zenbakien arteko aldizkariak biltzeko tapak eta aurkibideak eskuragarri daude. Nahi duzuenean NOAUA!tik pasa jasotzera. Bazkideok doan eskuratu ahalko dituzue, NOAUA! kultur elkarteko egoitzara etorrita. Bazkide ez direnek, 3 euro ordaindu beharko dituzte tapa edo azalarengatik eta 1,20 euro aurkibidearen truke. Koadernatzea Lizardi edo Laurok liburu dendan egin dezakezue. Koadernatze lanengatik bai, bazkide direnek eta ez direnek berdin ordaindu beharko dute.

14. Laburbira, martxoaren 26an

2016an zehar euskaraz ekoitzi diren film laburren uzta ezagutzeko aukera aparta izango dugu Euskal Herrian eta Euskal Herritik kanpo, martxoaren 9tik apirilaren 12ra. Usurbilen martxoaren 26an 19:00etan izango ditugu ikusgai sortze lanok, NOAUA! Kultur Elkartearen eskutik Sutegin. Emanaldirako sarrera doakoa izango da. Film laburrok ikusteko aukera izango dugu: "Azken Saskia", "Beti bezperako koplak", "Ihesa", "Elemakarrak", "Jalgi", "280º", EUSPOT Lehiaketako spot onenak, "Hileta". Honatx xehetasunak: 14. Laburbira

20. Korrikan lekukoa eramateko deia

Badator 20. Korrika! Apirilaren 4an, gaueko 23:39an iritsiko da gure artera Lasartetik. Zubieta, Usurbil eta Aginaga zeharkatuko dituen ibilbidean zehar, lekukoa hartuko dutenen artean izango dugu NOAUA! Kultur Elkartea. Duela bi urte bezala, lekukoa zuek, NOAUA!ko bazkideok eramatea nahi genuke. Taldetxo bat osatu nahian gabiltza. NOAUA! kide bazara, deitu 943 360 321 telefono zenbakira edo idatzi elkartea@noaua.eus helbidera, martxoaren 24a baino lehen.

Errigoraren oliba olio bidoi eta kontserben kanpaina berria martxan

Uztaberria kanpainako produktuak eskatzeko epea zabalik izango duzue martxoaren 14ra arte. Eska daitezkeen produktuak: 5 litroko oliba-olio birjina estra edo ekologikoa, pikillo piperrak, zainzuriak, orburuak, barazki-menestra, potxak, tomate frijitua, barazki-, kalabaza-, porru- eta brokoli-kremak. Produktuok lote ezberdinetan erosteko modua izango da. Informazio gehiago hemen: Errigoraren elkartasun kanpaina

Baionako Bernat Etxepare euskal lizeoa laguntzeko elkartasun kanpaina abian

Txikia eta zaharkitua geratu da Baionan kokatua dagoen Ipar Euskal Herriko euskal lizeo bakarra, euskara hutsean lan egiten duen Seaskako Bernat Etxepare Lizeoa. 2017-18 ikasturterako prest egongo den gune berri bat eraikitzen ari dira. 300.000 euro behar dituzte lizeo berria ekipatzeko. Elkartasun kanpaina honetan diru ekarpenak egiteko epea zabalik duzue jada apirilaren 7ra arte, NOAUA!n, Alkartasuna Kooperatiban, Lizardi liburudendan eta Udarregi Ikastolan. "Sagarrondoa erosiz hauspotu dezagun euskararen sagartzea eta Bernat Etxepare Lizeoa! ", luzatu dute gonbita elkartasun ekimen honen sustatzaileek. Honez gain, eragile, elkarte, kooperatiba eta enpresei ere deia luzatzen zaie kanpaina honetan parte hartzeko. Honatx harremanetarako telefono zenbakia: 688 639 910. Apirilaren 8an Usurbilen ospatuko den 5. Dantza Egunean, Bernat Etxepare Lizeoko ikasle eta irakasleak Usurbilera etorriko dira. Laguntza emateko postua jarriko dute frontoian. Informazio gehiagoralko: Bernat Etxepare Lizeoaren aldeko kanpaina


Realaren berdinketa, Valentziaren aurka

Banakoarekin amaitu da partida Anoetan.

Aldapa gora jarri zaio partida Realari. 15. minuturako atzetik zen markagailuan: Paco Alcacerrek buruz utzi dio baloia Carles Gili, eta hark ezker hankaz sareetara bidali du. Gol horren zama gainean zutela, berdinketa lortzeko ahaleginak egin dituzte txuri-urdinek, eta 37. minutuan iritsi da banakoa, Sergio Canalesen eskutik. Imanol Agirretxeri eman diote gola batzuek, ez baita argi geratu marra igaro aurretik baloia ukitu ote duen.

Atsedenaldian, aldaketa bikoitza egin du Valentziak: F. Augusto eta Feghouli zelairatu dira Andre Gomes eta Carles Gilen ordez. Bigarren zatiaren hasieran Realak sortu du Valentziak baino arrisku gehiago, Alvesen ate ingurura iritsi da, baina ez du asmatu.

70. minutuan Realaren lehen bi aldaketak egin ditu Jagoba Arrasatek: Zurutuza kendu du Granerorengatik, eta Elustondo Mikel Gonzalezengatik. Zortzi minutu geroago Agirretxek utzi du zelaia, Alfred Finnbogasonen ordez. Valentziak Orban zelairatu du 82. minutuan, Parejoren lekuan.

Minutuek aurrera egin ahala, Reala husten joan da. Azken minutuetan, aukerak izan ditu Valentziak; Realak ere gertu izan du gola 90 minutuak beteta zirenean.


Ezker abertzaleak 'konpromiso irmoak' dituela esan du LABek

Bestalde, "ezker abertzaleak emandako pausoaren aurrean, erantzukizunarekin jokatzea" eskatu dio Gobernuari ELA sindikatuak, eta baita "berdintasunez" horien parte-hartze politikoa bermatzea ere.

Ainhoa Etxaide LABeko idazkari nagusiak adierazi du ezker abertzaleak "konpromiso irmoak eta behin betikoak" hartu dituela, eta "benetako arazoa" PSOEk, PPk eta Estatuak "konponbidean" aurrera egiteko borondaterik ez dutela dela.

Larunbatean, ezker abertzaleak iragarri zuen "proiektu politiko berria" erroldatuko duela aurki, eta horrek indarkeria "errefusatu" egingo duela eta Alderdien Legearen baldintzak beteko dituela.

Hori horrela, Etxaidek prentsaurrekoa eskaini du gaur goizean, sindikatu abertzalearen zuzendaritzako eta Batzorde Nazionaleko kideekin batera, Batasuna ohiaren apustua baloratzeko.

LABeko idazkari nagusiaren iritziz, ezker abertzalean "konpromiso irmoa, erabakigarria eta behin betikoa" dago "bide politikoak baino ez" erabiltzearen alde, "demokraziaren aurkakoa den egoera honi buelta emateko helburuz".

Etxaidek gogorarazi du ezker abertzaleak "konpromisoa" daukala alderdi berria "legearen arabera" legeztatzeko. "Politikan legearen arabera parte hartzea exijitu diote, eta hori da egiten ari dena. Hori da mundu guztiari exitzen diotena, eta ez dugu ulertzen zer dela eta ezker abertzaleari gauza ezberdinak exijitzen dizkioten", gaineratu du.

ELA

Bestalde, "ezker abertzaleak emandako pausoaren aurrean, erantzukizunarekin jokatzea" eskatu dio Gobernuari ELA sindikatuak, eta baita "berdintasunez" horien parte-hartze politikoa bermatzea ere. Gainera, "indarkeriaren erabilera espreski arbuiatzearekin legez kanpo uzteko Estatuak argudiatutako arrazoiak dagoeneko ematen ez" direla uste du sindikatuak.

Alderdien Legeak eta auzi eta prozedura judizialek "Espainiako Konstituzioan bildutako eskubide eta askatasunak mugatu dituzte zoritxarreko garai politiko batean, azken zortzi urteetan hauteskunde-zerrendak eta alderdiak legez kanpo utzi dituztelako".


Familia ugarientzat hainbat hobari onartu ditu Aiako Udalak

Argazkia: Karkara.eus.

Aiako Udalak etxebizitzaren zergetako hainbat hobari onartu ditu familia ugarientzat. Hobariak eskatzeko, familia ugariaren egiaztapena, familia ugariko inoren jabetzan ondasun higiezinik ez egotea eta ohiko bizilekuaren balore katastrala gehienez 180.000 eurokoa izatea eskatuko dute.

3 seme-alabako familien kasuan, %40koa izango da hobaria; 4 seme-alabakoen kasuan, %50ekoa; eta, 5 seme-alabakoen kasuan, %60koa.

Interesdunek martxoaren 28ra bitarteko epea izango dute eskaerak egiteko. Eskaria, familia liburua eta OHZ errezibuaren kopia aurkeztu beharko dituzte.


"Elefante bat lasaitzeko gelditu, eta kantatzen hasi behar izan ginen"

Bizikletaz egin zuen lehen bidaia handia, Ainara ezagutu aurretik egin zuen Endika Fernandezek; Usuaiatik Alaskara joan zen. Ezagutu zirenetik biziketaz bidaiatu du Iurreta eta Ermuko bikoteak: Kanada, Estatu Batuak, Japonia, Sri Lanka... ezagutu dituzte. Azken hiru urteetan Afrika aldean izan dira.

Afrika gustatu zaizue, hirugarren biderrez bertara joateko!

Ainara Arrizabalaga: Oso gustura ibili gara. Herrialde oso segurua da, ez dago lapurretarik, jendea beti dago laguntzeko prest... Lehenengo urtean Zimbabwe eta Mozambikera joan ginen. Iaz, kosta batetik bestera joan ginen, Tanzaniatik, Malawi, Zambia, Botswana eta Namibiara arte. Aurten Ruanda, Uganda, Kenia eta Tanzania.

Harrapatu egiten du bizikletan bidaiatzeak?

Endika Fernandez: Askatasun handia ematen dizu plana momentuan erabakitzen joateko. Berezia da, zabiltzan lurraldearen esentzia harrapatzen duzulako: usaina, klima, jendea, bazkaria... Bizikletarik gabe sekula geldituko ez zinen lekuetan jan eta lo egiten duzu.

A. A. : Tanzanian, adibidez, bizikletaz egin genuen zonalde bat, eta gero, safari batean joan ginen bertatik, jeepean. Ez zeukan zerikusirik. Bizikletagaz, masaiak ikusten genituen, gelditu egiten gintuzten, gauzak galdetzen zizkiguten. Kotxean, telebistaz ikusten egongo bagina lez genbiltzan. Ez duzu bizitzen. Oso ondo ibili gara aurten, baina gogorra ere izan da.

Zergatik?

A. A.: Ruandan, Kongoko mugan errefuxiatuen kanpaleku asko ikusi genituen. Telebistaz ikusi ditzakezu, baina han ikustea beste kontu bat da. Gogorra. Gero, Ruandan jendea ez dago ohituta jende zuria ikustera. Herri txiki batean ura erosteko geratu, eta guztiak gerturatu zitzaizkigun. Hasieran biribil zabal bat zen, baina gero ixten, ixten, eta azkenean bat ausartu zen gu ukitzera: zuriak gara, eta kuriositatea daukate. Hasieran bat izan zen, eta azkenerako ia guztiak. Imajinatu 200 pertsona, zu erdian, eta denek ukitu nahi zaituzte!

Abentura bat baino gehiago emango du horrela bidaiatzeak.

E. F.: Anekdota asko izan ditugu, baina ez dut ahaztuko Zion elizakoekin izan genuena. Hurrengo astean erromesaldi erraldoi batean herrialdeko presidenteak erabiliko zuen etxea utzi ziguten. Telebista zeukan, hidromasajea... eta kilometro askotan ez zegoen ezer! Gero segurtasunekoak galdera gehiegi egiten hasi ziren, eta gauean guztiak zoratuta baleuden errezatzen... Ni arduratuta egon nintzen ea leku arriskutsuan sartu ote ginen... Dena ongi irten zen baina harrezkero ez dugu erlijio etxeetan lorik egiten.

A. A.: Animaliekin ere komeriak izan ditugu. Behin parke nazional batera sartu ginen bizikletekin. Ez genekien, baina debekatuta dago. Elefanteak urduri jartzen dira bizikleten gurpilek egiten duten soinutxoarekin. Elefante bat oso urduri ipini zen, belarriak mugitzen, eta gugana etorri zen zuzenean. Horrelakoetan, gelditu, eta abesten hasi behar da. Irakurrita neukan hori.

Zer kantatu zenuten?

A. A.: Haurreskoletako abestiren bat kantatu nuen, haurreskolan lan egiten dut eta. Pintxo pintxo edo Arantzantzan edo ez dakit... Lasaitu eta joan zen elefantea.

Hurrengo bidaia nora?

E. F.: Goizegi da, baina ez da izango gogo faltagatik. Nik gogo asko daukat oso populazio gutxi duten herrialdeetara joateko. Badio esaera batek dena aurkitzen dela ezer ez dagoen lekuan!! !


Hiriko emisio gutxiko eremuak sortzeko plan bat egingo du udalak

Klima 2050 Planean jasotako helburuen barruan, Airearen Kalitaterako Klima Plana egingo du Donostiako Udalak. Plan horrek, besteak beste, udalerrian emisio gutxiko eremuak sortzea aurreikusten du. Tokiko Gobernu Batzordeak onartuko du plana, 40.000 euroko aurrekontua izango du, eta bederatzi hilabeteko epean ezarriko dute zer neurri zehatz hartuko diren.

“Plan hau Europar Batasunak, Espainiako Gobernuak eta Eusko Jaurlaritzak ezartzen dituzten lege-eskakizunen babesean egiten da. Ibilgailu motordunen zirkulazioa kudeatzeko tresna batez hornitzea ahalbidetuko du, emisio kutsatzaile gutxien dituztenak lehenetsiz eta Osasunaren Mundu Erakundearen gomendioen araberako airearen kalitateari eutsiz”, azaldu du Ekologia zinegotzi Marisol Garmendiak.

Planak isurketa gutxiko eremu batzuk ezarriko ditu udalaren mugetan 2023a baino lehen. Data hori Klima Aldaketari eta Trantsizio Energetikoari buruzko legeak ezartzen du epe gisara, eta oraindik izapidetze parlamentarioaren fasean dago. “Lege horren arabera, 50.000 biztanletik gorako udalerriek gas kutsagarrien isuriak arintzeko neurriak hartu beharko dituzte udalerrian, besteak beste, isurketa gutxiko gune horiek sortzea”, esan du Garmendiak.

Bestalde, Ekologia zinegotziak azpimarratu du erakunde publikoek “gutxiago kutsatzen duten eta energia garbiagoak dituzten ibilgailuen erabilera” sustatu behar dituztela. “Mugikortasun iraunkorreko politikak indartu behar ditugu, eta hiriko kutsadura neurtzeko sistemak hobetu”.


Bizimodua euskaraz egiteko gakoak eskainiko ditu Ayestak

Aldaketa sakona da hizkuntz ohitura berriak barneratzea, eta bide hori egiteko gakoak eskainiko ditu Karmelo Ayestak eguaztenean, 18:30ean, Kontzejuzarren eskainiko duen hitzaldian.

Goza daiteke gehiago: Euskaldun baten hizkuntza-bidaia liburuan eguneroko bizimoduan euskararen erabilera sustatzeko hainbat ideia jasotzen ditu, eta horiek izango ditu ardatz hitzaldiak. Ideia horien iturria bere lana eta zaletasunak izan dira. Ayesta ingeniaria da ofizioz, eta bere afizioen artean txirrindularitza dago. Udalak eta Berbalagunek antolatutako hitzaldia Korrikari begira osatu duten egitarauko parte da.


Kiroldegiaren erabiltzaile kopurua handitzeko kanpaina

Herritarrek euren lagunak izena ematera bultzatzea gura du horregaz Abadiñoko Udalak

Kiroldegiko erabiltzaile kopurua gehitzeko helburuagaz ipini du Abadiñoko Udalak deskontu kanpaina martxan. Horrela, otsailaren 24ra arte, 10 euroko deskontua egingo diete kiroldegiko ekintzaren batean izena emateko lagun bat ekartzen duten kiroldegiko erabiltzaileei.

Gobernu taldeak ohar batean jakitera eman duenez, ekainera arteko konpromisoa hartu beharko du, gutxienez, izena ematen duenak. Erabiltzaile berriei begirako eskaintza berezia ere egin du Abadiñoko Udalak: otsail eta martxoko kuota ordaindu beharrik ez dute izango erabiltzaile berriek, baina bai ordea apiriletik ekainera artekoa.

Udaleko gobernu taldeak azaldu duenez, gimnasioan izena ematen dutenei zein kiroldegiko bestelako ekimenetarako inskripzioa egiten dutenei dago zuzenduta kanpaina hau: pilates, gap, fit pilates, power pump, cardiobox, latin mix, spinning, aerodance, street dance, funky gazte eta strenching. Igerilekuko ikastaroetan dihardutenentzat ere 10 euroko deskontua jasotzen du kanpainak, baina ez ditu barnean hartzen igerilekuko abonuak eta igerian ikasteko oinarrizko ikastaroak. Udal kiroldegiko eskaintzaren berri ahalik eta herritar gehienek izan dezan ipini du, azaldu duenez, Abadiñoko Udalak ekimen hau martxan.


Etxeratek ETAren 'presorik gabeko eszenarioaren alde' egin du

Urteko batzarrak "egungo kartzela-politika pairatzen dugunon arteko harremanak idartzeko" balio izan duela adierazi dute.

Etxerat, ETAko presoen senitartekoen elkartea, "presorik eta erbesteraturik gabeko eszenario" batean lan egitearen alde agertu da. Horrez gain Egin Dezagun Bidea ekimenak urtarrilaren 7an, Bilbon, deitutako martxan izango direla iragarri dute, "Euskal Herriaren historian egindako handienetarikoa" izango dela azpimarratuz.

Era berean, dendei eta tabernei eskatu diete "arratsalde horretan kirol eta kultura-ekitaldiak bertan behera uzteko".

Etxeratek bere XI. urteko batzarra egin du Estibalitzen eta topaketak "egungo kartzela-politika pairatzen dugunon arteko harremanak idartzeko" balio izan duela adierazi dute.

Bilera horretan "konpromiso garbia" azaldu dute "euskal gehiengo politiko, sozial eta sindikalarekin bat egin eta pertsona guztien eskubide guztiak errespetatzen dituen eszenarioa sortzeko".


Hazilan programak bigarren faseari ekingo dio

Busturialdean erroldatutako 20 eta 35 urte bitarteko gazteei laneratzen laguntzea du helburu nagusi Hazilan programak, eta lehenengo fasea amaituta bigarrenari ekingo dio, Kokatu faseari, hain zuzen ere. Busturialdeko 20 gazte ari dira parte hartzen, eta bigarren fase honetan, eskualdeko enpresetan praktikak egiten hasiko dira.

Hazilan programaren balorazioa egin dute gazteek

Hazilan programan parte hartzen ari diren Gorka Goikoetxeak eta Leire Bergarak “oso ondo” baloratu dute programa. Biek aipatu dute unibertsitatean jorratu ez dituzten hainbat arlori buruzko informazioa jasotzeko aukera izan dutela Aktibatu fasean. Goikoetxearen arabera, “unibertsitatean ez dira talde lana, motibazioa edota komunikazioa bezalako gauzak lantzen, eta Hazilan programaren bitartez horiek landu ditugu”. Besteengandik asko ikasteko aukera ere izan dutela nabarmendu dute, “era askotako lagunak batu garelako taldean”.

Lana bilatzeko metodo eta tresnak ezagutzeko aukera ere izan dute. Lan eskaintzen aurrean nola jokatu behar duten eta elkarrizketa pertsonaletan eduki beharreko jarrerak landu dituzte, besteren artean.

Programa “dinamikoa” dela azaldu dute, eta Aktibatu fasean landutakoa etorkizunean “erabilgarria” izango dutela uste dute.

Hilabete honetan hasiko dira gazteak inguruko enpresetan lan egiten, eta uztailera bitartean praktikak egingo dituzte, egunean lau ordu. Enpresa gehienak ertainak edo txikiak dira.

Jakinarazi dutenez, gazteeb profilen artean psikologoak, ingeniariak, historialariak, filosofoak eta goi mailako administrariak daude.


Metro zerbitzua ostiralean gau osoan, Gabonen atarian

30 minutoro igaroko da metro bat bi lineetan: Basauri-Kabiezes eta Etxebarri-Plentzia.

Ohitura da dagoeneko enpresa eta lantegi askotan: Gabonen atarian, ostiralen batean, enpresa afaria dago. Aurten ez da salbuespenik izango eta milaka lagunek Bilbora joko dute ondo jan eta edateko.

Izan ere, hiribildu bizkaitarreko jatetxe asko gainezka daude jada, eta ezin dute erreserba gehiagorik egin.

Hortaz, bidaiarien kopurua oso handia izango dela aurreikusita, Bilboko Metroak gau osoan eskainiko du zerbitzua, abenduaren 16 eta 23an. Metro kopurua larunbatetan eskaini ohi duenaren berdina izango da, hau da, Basauri eta Kabiezes artean (2. linea) 30 minunturo, baita Etxebarri eta Plentzia artean ere (1. linea, kontuan hartuta Sopelan autobusera igo egin beharra dagoela, Urdulizko geltokiko lanak direla eta).


Iraken 11 soldadu hil dira gutxienez, eraso suizida batean

Irakeko Gobernuaren bulego batzuen aurka egin du ekintzaile suizidak.

Eraso suizida bat izan da gaur goizean Iraken, eta ekintzaile batek lehertu duen bonbak gutxienez 11 soldadu irakiar hil ditu. Kanan herrian izan da erasoa, DIjala probintzian, eta Irakeko Gobernuaren bulego batzuen aurka egin du ekintzaileak. 29 zauritu ditu gutxienez, horien artean hamalu militar eta hamabost funtzionario.

Polizia iturriek azaldu dutenez, ekintzailea auto baten barruan zihoan, eta bulegoetara gerturatu denean eztandarazi du lehergaiz beteriko autoa. Ingurura hainbat anbulantzia joan da, eta litekeena da hildakoen kopuruak gora egitea.


Film sinopsiak

'Captain America: Civil War' eta 'Maggie a un plan'

'Captain America: Civil War'

Zuzendaria: Anthony Russo, Joe Russo. Aktoreak: Chris Evans, Robert Downey jr., Scarlett Johansson, Daniel Bruhl, Elizabeth Olsen, Paul Rudd. Iraupena: 147 minutu. Generoa: Superheroiak. Herrialdea: AEB. Urtea: 2016.

Superheroiaren sagako hirugarren atala. Nazioarteko gatazka batean nahastuko dute Avengers taldea. Nahi gabeko hainbat kalte sortuko du superheroien esku hartzeak. Horren eraginez, eztabaida politiko garratza piztuko da: nola eskatu erantzukizun handiagoa superheroiei? Eta noiz eskatu behar zaie esku hartzeko? Ika-mikak banaketa sortuko du Avengers taldearen barruan. Orduan, beste gaizto ikaragarri bati egin beharko diote aurre.

'Maggie a un plan'Zuzendaria: Rebecca Miller. Aktoreak: Greta Gerwig, Ethan Hawke, Bill Hader, Maya Rudolph, Travis Fimmel. Iraupena: 92 minutu. Urtea: 2016. Herrialdea: AEB.Jatorriko izenburua: 'Maggie's plan'.

Maggie bikotekiderik gabeko newyorktar independentea da. Haur bat izatea erabakiko du ernaltze artifizialaren bidez. Baina gauzak okertu egingo zaizkio. Haurdun dagoela, antropologia irakasle batekin maiteminduko da. Gizona ezkonduta dago, baina ez da zoriontsua Georgette emaztearekin. Irakaslearekin ezkondu eta urte gutxira, harekin maitemindurik ez dagoela sentituko du Maggiek. Orduan, haurra izateko eta ezkontzeko egin zuen bezala, plan perfektua asmatuko du senarraz libratzeko: berriz elkartuko du emazte ohiarekin.


'Goenkale': Ricardo Ojanguren ustelkeria kasu batean nahastuta zegoen!

Ertzaintzak enpresariaren bizitza ikertzen jarraitzen du.

Leo lasai dago ARTESA auziarengatik epaitua izango ez delako eta Aliziak zor zion dirua eman diolako. Halaber, Bogan ere bezero gehiago dabiltza Leo errugabea dela jakin denetik. Arraldetar guztiak ez daude Leorekin gustura ordea. Abelek etika falta leporatuko dio kubatarrari eta bere erruz Kandidok etxea saldu behar izan duela gogoratuko dio.

German bestalde, ez da inorekin fio eta horregatik ordenagailuko pasahitza aldatuko du.

Ertzaintzak, bien bitartean, Ricardo Ojangurenen hilketa ikertzen jarraitzen du. Enpresaria hotelean hil zutela jakinaraziko dio Nekanek Germani eta bide batez, ikerketak hotelean eragiten dituen eragozpenengatik barkamena eskatuko dio. Ertzaintzak gainera, Ricardo Ojanguren Kataluniako ustelkeria kasu batean nahastuta zegoela jakingo du.

Azkenik, Nekanek ez daki Naroa non dagoen, bere autoa azaldu da, baina ez dago gaztearen arrastorik. Ondorioz, Nekanek Naroa hilda dagoela pentsatuko du.


Larunbatean Ekobira Azoka egingo dute Zumaian, ingurumenaz hausnarrarazteko

Azpeitian iaz egin zuten Ekobira azoka (Onintza Lete Arrieta/Hitza)

Herritarren artean ingurumen gaien inguruko hausnarketa sustatzeko larunbatean Ekobira Azoka izango da Zumaiako Eusebio Gurrutxaga plazan. Besteak beste, ideia elkarbanatzeko Lego Serious Play dinamika egingo dute.

Dinamika horretan parte hartzen duten herritarrek ingurumena babesteko jokaeren inguruko hausnarketa egingo dute modu ludiko batean, dinamikak elkarrizketarako bideak irekiko ditutuela azaldu dute antolatzaileek.


Iraultza zergarekin lotu dute Martinez Lizarduikoaren atxiloketa

Alfontso Martinez Lizarduikoa Gaiak argitaletxeko arduraduna, EHUko irakaslea, injeniaritzan doktorea eta filosofoa atxilotu dute, Espainiako Auzitegi Nazionaleko epaile Baltasar Garzonen aginduz. Efe albiste agentziak iturri juridikoetan oinarrituta zabaldu duenez, ETAren iraultza zergarekin lotzen du Garzonek Martinez Lizarduikoa; zehazki, enpresaburuen eta erakunde armatuaren arteko bitartekari lanak egin izana egozten dio. Agentzia horrek ziurtatu du Espainiako Poliziak atxilotu duela, eta ordu batzuren buruan Madrilera eramango dutela.

"Iturri juridiko" horiek Efe-ri agertu diotenez, "gutxienez behin" Martinez Lizarduikoaren bitartekaritzak emaitza onak izan zituen, eta aipatu iturrien arabera, horrek frogatzen du EHUko irakasleak ETArekin harremanak zituela.

Arratsaldeko 14:30ak aldera gertatu da atxiloketa: hain zuzen ere, Martinez Lizarduikoa EHUren Donostiako campusean eskolak eman eta etxera iristear zela. Bizilagun eta lekukoek agertu dutenez, kaleko jantziak zeramatzaten zenbait polizia hurbildu zaizkio eta beraiekin joateko agindu diote.

Bitarte horretan, lekuko ziren bizilagunek Martinez Lizarduikoaren etxekoei abisua eman diete atezain automatikoaren bidez, eta Alizia Stürtze emazteak —historialari ezaguna da— balkoitik ikusi du senarra nola auto batean sarrarazi duten. Semea, berriz, segituan atarira jaitsi da, eta poliziei eskatu die atxilotze agindua erakusteko. Kasu egin ordez, azeleratu eta alde egin dute. Stürtzek agertu duenez, semea ia harrapatu dute autoarekin.

Euskal kultur munduan aski ezaguna da Martinez Lizarduikoa. Batetik, kurrikulum akademiko oparoa du: injeniaritzan doktorea da, filosofia ikasketak egindakoa, eta EHUko Euskal Herriko Unibertsitateko Filosofia fakultateko irakaslea. Bestetik, ekarpen ugari egin ditu menperatzen dituen diziplinak uztartuz, hau da, zientziak eta filosofia zein antropologia arloak. Etnozientzien arloan egindako hainbat ikerlan plazaratu ditu azken urteetan.

Halaber, Gaiak argitaletxeko sortzaile eta arduradunetako bat da Martinez Lizarduikoa, eta Elhuyarreko kide ere bai.


Biztanleria atzerritarraren kopurua mantendu egin da Busturialdean

Busturialdeko Gizarte Zerbitzuen Mankomunitateak jakitera eman duenez, mankomunitatea osatzen duten hemeretzi udalerriak kontuan hartuta, atzerritik heldutako biztanleen kopurua mantendu egin da azken urtean. Iazko datuekin alderatuta, 11 atzerritar gehiago besterik ez daude.

Jakinarazi dutenez, beste herrialde batzuetako 2.474 pertsona daude erroldatuta gaur gaurkoz; alegia, biztanleria osoaren %8,3. Espainiako nazionalitatea jaso duten atzerritarrak kontuan hartuz gero, ehuneko hori handiagoa dela zehaztu du mankomunitateak: %9,3; aipatu ehunekoa Araba, Bizkai eta Gipuzkoan dagoena baino baxuagoa da, %10ekoa baita azken horretan.

Mankomunitateko arduradunek azaldu legez, kontuan hartu beharrekoa da “gero eta etorkin gehiagok” jasotzen dutela espainiar nazionalitatea, batez ere, Hego Amerikatik iritsitakoek. “Modu horretan, nahiz eta eskualdean bizi, erroldetan ez dira atzerritar modura agertzen”. 2013. urtetik, 275 lagunek jaso dute espainiar nazionalitatea; 2020an, esaterako, 41 atzerritarrek jaso zuten.

Mankomunitateak biltzen dituen hemeretzi udalerrietan bizi diren atzerritarren artean, Europako Batasunetik kanpoko herrialdeetatik etorritakoen eta Europako Batasunetik etorritakoen kopurua ia berdina da; 1.238 eta 1.236 lagun, hurrenez hurren. Europar Batasunetik etorritako 1.236 biztanleetatik %89 errumaniarrak dira; 1.103 dira gaur egun, baina 1.153 ziren iaz. Errumaniarrez gain, nazionalitaterik ugarienak marokoarra (141), nikaraguatarra (107), argentinarra (93) eta brasildarra (90) dira.

Hala ere, nabarmentzekoa da azken urtean Argentinatik, Marokotik edota Nikaraguatik etorritako pertsonen hazkundea; hain zuzen, 20 pertsona dira Argentinatik etorritakoak, 19 Marokotik eta 17 Nikaraguatik.

Nazionalitate guztiak kontuan hartuta, berriz, eskualdeko etorkinen %49,4 emakumezkoak direla jakinarazi dute mankomunitatekoak.

Gehienak, Gernika-Lumon. Mankomunitatea osatzen duten udalerrietan bizi diren atzerritarren gehiengoa (%76) Gernika-Lumon bizi da; hain zuzen, 1.901 lagun. Horiek udalerriko biztanleriaren %11 osatzen dute, %12 espainiar nazionalitatea jaso duten atzerritarrak kontuan hartuta. Hala ere, azken hamabi hilabeteetan, erroldatutako etorkinen kopurua “apur bat” gutxitu da, 16 lagun gutxiago baitaude.


Bruce Springsteenen kontzertutik Azkoitira itzultzeko autobus zerbitzua

La Guipuzcoana autobus enpresak UK01 lineako zerbitzu berezia eskainiko du maiatzaren 17an, asteartean, Bruce Springsteenen kontzertua izango dela-eta Donostian. Kontzertua amaitutakoan, gaueko 01:30ean, autobusak egongo dira Donostiako geltoki berritik Zestoara, Azpeitira eta Azkoitira joateko.

Autobus geltoki berriko hori izango da zerbitzuko horretan Donostian egingo den geltoki bakarra. Zerbitzua bermatzeko, nahitaezkoa izango da plaza erreserbatzea, mugikortasuna@gipuzkoa.eus helbidera mezu elektroniko bat bidalita.

Erreserba maiatzaren 16aren aurretik egin behar da honako datu hauekin:

-LINEA

–HELMUGAKO HERRIA

-IZENA

-NAN


Irimoren puntak

Urretxu eta Zumarraga zaintzen ditu Irimok; gurutzetik abiatuta, zazpi tontorrek osatzen dute mendilerroa. Urretxuko Santa Barbara baselizatik abiatuz, Irimo eta bere zazpi puntetarako igoerari ekingo diogu, aterpetxearen atzealdean hasten den pista jarraituz. Aurkituko dugun lehenengo mugarriak, Arkaitzaldekoak, bi bide emango dizkigu aukeran: Irimo edo Nebera. Hasieran pinu artean, eta laster alertze artean, Irimorako bidean gora egingo dugu. Lizartxoetako etxola eskuinean utzita, Iturrandiko hegiko mugarrira helduko gara.

Igoera egiteko bi aukera ematen dizkigu bideak: luzea edo motza. Motza hautatuko dugu eskuinera eginda, eta aurki Lizarriturri izango dugu aurrean. Ederrak dira iturria zaintzen duten lizarrak, ezin goxoagoa da bere ura, eta apartekoa tokian dagoen bakea. Segidan, bi etxola artean igarotzen den zidorra jarraituko dugu. Aldapa gogorragoa egiten da hemendik eta gurutzera. Izan ere, Irimok duen zailtasun bakarra desnibela da.

Irimoko gurutzetik Urretxu eta Zumarraga herriak gure azpian ditugu; albo batera dugu Legazpi. Samiño, Izazpi, Txindoki, Aizkorri… Guztiak bilduko dira gure begietara.

Oraindik, hala ere, ez gara Irimoko tontorrera iritsi. Gurutzetik, puntarik-punta mendilerroan barneratuko gara. Arbeletatik Irimora eramango gaitu zidorrak, alertze eta pago artean. Irimotik, aurrera egingo dugu mendilerroan Trintxulekurantz. Egun argietan, bidean mugarik ez dago begientzat: Aratz-Aizkorri-Aloña mendikatea ezkerraldean; Gorbea, Udalaitz, Anboto, Mugarra, Oiz, Urko, Karakate, Hirukurutzeta… parez-pare; itsasoa, Izarraitz, Samiño… eskuinaldean; Izazpi, Ernio, Txindoki… atzealdean.

Tontor artean, badira zenbait txoko infinitura zabaldu baino, pagoen itzaletan barrura biltzen direnak. Mugarrisakon da horietako bat.

Azkeneko gailurtxoa da Meaka. Jaisteko, merezi du Meakako atseden-lekura iritsi, eta handik Santa Barbara doan pista hartzeak.

Luzera: 4,7 kilometro

Denbora: 40 min.

Altitud max: 896 metro.

Desnibela: 531 metro.

Zailtasuna: Ertaina


Erratzuko saskiak

Erratzuko kultur elkarteak “del niño” loteriarekin batera Erratzuko hiru ostatuetan eta Izpegiko bentetan zozketan paratutako sei saskiak banatu egin dira. Bat Gorostapolora joan da, bertzea Iñarbilera, hirugarren bat Baigorrira, laugarrena Iruritara eta bertze biak Erratzun berean gelditu dira.


Banaiz Bagarak euskara ikastaroak eta kultura arteko topaketak antolatu ditu datozen hilabeteetarako

Banaiz Bagara elkartearen Zubiak Errotzen programak hainbat egitasmo jarri ditu martxan datozen hilabeteetarako. Batetik, emakumeen taldearekin euskara ikastaroa abiatuko dute; eskolak asteartetan izango dira, 09:30eatik 10:30eara bitartean. Ondoren, 11:00etatik 12:00etara, beste euskara ikastaro bat izango da, baina hori irekia izango da, eta edonork hartu dezake parte. Antolatzaileek, euskararen ezagutza lan mundura ere bideratuko dute, eta horretarako beste ikastaro bat abiatuko dute; hala, ostalaritzan, nekazaritzan eta etxeetako laguntzan lan egiteko euskararen oinarrizko ezagutzak emango dizkietela adierazi dute. Tailer horietan parte hartzeko aitor@azkoitia.net helbidera idatziz edo 943-08 00 80 telefonora deituz eman daiteke izena.

Halaber, udazkenean zehar hainbat mahai-inguru izango dira, herritarrek “kultur arteko topaketak” egin ditzaten. Hilaren 27an, lan munduaren inguruan hausnartuko dute. Bertan, herrialde desberdinetako lan ohiturak azalduko dituzte, eta Euskal Herriko egoerarekin alderatuko dute. Halaber, aholku praktikoak ere emango dituzte. Elkargunean izango da saioa, 11:00etan.

Azaroan, berriz, beste ekimena izango da, eta orduan Azkoitian dauden hizkuntza desberdinen aurkezpena eta hausnarketa egingo dute. Azaroaren 24ean izango da aurkezpena, 11:00etan, Elkargunean. Azkenik, abenduan kulturen arteko festa egitea aurreikusi dute elkarteak eta udalak. Bertan, Fermin Muguruzaren Next musik station dokumentala eskaintzekoak dira, baina oraindik ez dute zehaztu eguna.

Mahai-inguruen lehenengo saioa joan zen hilaren amaieran egin zuten; orduan, Hiru hizkuntzetan (edo gehiago) ikasi eta bizi… izenpean, familietako seme-alabek etxean eta ikastetxean hizkuntza desberdinak hitz egiten dituztenean sortarazten dizkieten kezkak eta aukerak azaldu zituzten.


Beherapen Azoka, gaur eta bihar

Gaur eta bihar Beherapen Azoka jarriko du, Berriak merkatari eta ostalarien elkarteak, Plaza Berrin, goizeko 10:00etatik 14:00etara, eta arratsaldeko 16:00etatik 20:00etara. Herriko hainbat dendak hartuko dute parte, eta «kapritxoren bat eskuratzeko aukera bikaina» izango dela aurreratu du Berriakek.

Hernaniko merkatarien elkartetik diote: «Oporretara joateko gertu zaudetela aprobetxatuz, Beherapen Azokatik pasatzea baino plan hobeagorik ez dago. Eskaintzen duten kalitate ezinhobea prezio onenetan gozatu ahal izango duzue».

Hurbiltzen diren hernaniar edo ez hernaniarrek dendetan dagoena prezio hobean aurkituko dute.


Gatibu eta Willis Drummond Aste Nagusian, Donostiako piraten eskutik

Gainera, Las Tea Partyren, Motxila 21 taldearen, Glaukomaren, Laurobaren, Joseba B. Lenoirren eta Bad Sound Systemen doinuak entzungo dira Flamenka gunean.

Udalak duela egun batzuk iragarri zuen zein izango diren aurten Gipuzkoako hiriburuko Aste Nagusiko kontzertuak, eta gaur bertan jakin dugu Donostiako Piratak jai herrikoien aldeko mugimenduak ere prest duela jaietako egitaraua.

Dakizuenez, abuztuaren 13an hasiko dira festak, eta, egun horretan, Flamenka gunean, Trikidantz taldea arituko da. Igandean, berriz, Gatiburen doinuak entzungo dira, 23:05etik aurrera.

Egunero igoko da talderen bat edo beste aipatu guneko oholtzara: abuztuaren 15ean, adibidez, Motxila 21, Itaca Band, El hijo de la Marily eta El Nieto de la Paparda, eta Las Tea Party.

Astearterako, Lauroba, Joseba B. Lenoir Gang eta Adrenalized arituko dira bertan, eta Glaukoma eta Bad Sound iragarri dituzte asteazkenerako.

Azken hiru egunetan ere, ez da musikarik faltako. Ostegunean, Liher eta Willis Drummond taldeen txanda izango da; egun bat geroago, Fanfare Ciocarliarena eta Tremenda Jauriarena, eta larunbatean, berriz, Arkada Social eta Non Servium arduratuko dira Flamenkako egitaraua ixteaz.

Kontzertu guztiak

LARUNBATA, ABUZTUAK 13

TRIKIDANTZ (23:05)

IGANDEA 14, ABUZTUAK 14

GATIBU (00:30)

ASTELEHENA, ABUZTUAK 15

MOTXILA 21 (15:00)ITACA BAND (20:00) EL HIJO DE LA MARILY ETA EL NIETO DE LA PAPARDA / LAS TEA PARTY (23:05)

ASTEARTEA, ABUZTUAK 16

LAUROBA, JOSEBA B. LENOIR GANG, ADRENALIZED (23:05)

ASTEAZKENA, ABUZTUAK 17

GLAUKOMA, BAD SOUND (23:30)

OSTEGUNA, ABUZTUAK 18

LIHER, WILLIS DRUMMOND (23:05)

OSTIRALA, ABUZTUAK 19

FANFARE CIOCARLIA, TREMENDA JAURIA (23:05)

LARUNBATA, ABUZTUAK 20

ARKADA SOCIAL, NON SERVIUM (23:05

SÁBADO, 20 DE AGOSTO

-ARKADA SOCIAL, NON SERVIUM (23:05)


Lixiba egiteko fabrika berria zabalduko dute Lantaronen

Dekitra S.A. enpresak industrialdean dituen instalazioak handitu nahi ditu, sodio hipokloritoa ekoizteko eta merkaturatzeko; energia elektrikoaren kontsumoa laukoiztuko dute.

Sodio hipokloritoa uretan disolbatzen denean sortzen da lixiba. Produktu kaustikoa da sodio hipokloritoa, eta kloro kantitate txikiak askatu ditzake atmosferara. Dekitra S.A. enpresak Lantaronen duen fabrikan osagai kimiko hori ekoizteko planta berri bat eraikitzeko baimena eskatu du. Beharrezko dokumentazio guztia –ingurumenaren eraginaren gaineko txostena barne– aurkeztu du Eusko Jaurlaritzaren Ingurumen sailean. Printzipioz, maiatzaren 7ra arte zabalik dago jendaurreko informazio- prozesua, baina osasun krisia dela eta, epe administratibo guztiak eten dira.

Hiru enpresa kimikoak

Egun, Dekitra enpresaren jarduera industriara oro har bideratutako produktu kimikoak fabrikatzea eta merkaturatzea da, bereziki araztegietan urak tratatzeko produktuak eta beste kimiko batzuk: desinkrustatzaileak, neutralizatzaileak, inhibitzaileak eta abar. Lantarongo industrialdean kokatuta dago fabrika, Ebro ibaiaren ertzean, beste bi industria kimiko handiren ondoan: General Química S.A. eta Hexion Specialty Chemicals. Hiruren artean, Euskal Herriko zonalde kimiko arriskutsu bilakatu dute Miranda Ebroko mugatik kilometro gutxira dagoen nekazaritza eremu hori.

Jarduera berria martxan jartzeak Lantaronen Dekitrak duen pertsonala handitzea ekarriko luke; hau da, sei langile gehiago kontratatuko dituzte. Enpresak berak aurkeztutako eskaeran azaldu du sodio hipokloritoa egiteko instalazioak 24 orduz jarraian funtzionatuko duela asteko zazpi egunetan, eta, beraz, bost txandatan lan egingo dutela beharginek.

3.800 metro koadro

Aurreikusitako planta enpresaren instalazioen esparruaren barruan egingo da, erabiltzen ez den lau mila metro koadro inguruko eremu batean. Bertan, bi industria- nabe eraikitzen ari dira, eta ingurua urbanizatu dute. Nabe nagusiaren kanpoko neurriak 22,90 x 18,90 metro dira. Bigarren industria-nabeak, berriz, 20,70 x 15,70 metroko neurriak izango ditu.

Halaber, kubeta bat eraikiko dute lurzoruan, 100 m3-ko lau biltegiratze-tanke hartzeko, sodio hipokloritoarekin, eta zisterna-kamioiak zamatzeko toki bat ere, zisterna-kamioien goiko aldera sartzeko metalezko egitura bat izango duena.

Fabrika berrian merkaturatuko duten produktu bakarra sodio hipokloritoa izango da. Koronabirusaren osasun krisiarekin, hain zuzen, ospetsu bilakatu da produktua, eremu desberdinak desinfektatzeko erabili baitituzte suhiltzaileek eta udaletako langileek.

Gatzunaren elektrolisiaren bitartez, bi oinarrizko substantzia sortuko dituzte fabrika horretan: gas kloroa eta sodio hidroxidoa (soda). Horretarako teknika aurreratua erabiliko dute: mintzezko gelaxkaren teknologia.

Merkurio gabe

Enpresak berak aurkeztutako txostenean adierazi duenez, mintzezko gelaxkaren teknologia da kloroa eta soda ekoizteko erabilgarri dagoen teknologiarik onena, "merkurioa eta amiantoa ez dituelako erabiltzen, eta energia gutxiago kontsumitzen duelako".

Gainera, kontuan hartu behar da Europa mailako ingurumen araudi berriek ez dutela onartzen kloroaren industrian merkurioarekin lan egitea, oso kutsagarria baita. Izan ere, orain gutxi arte Espainiako Estatuan kloroa sortzen zuten enpresa gehienek merkurioarekin lotutako teknologia erabiltzen zuten; baina, Europako Batzordeak 2017an ezarritako ingurumen araudi berriarekin, produkzioa egokitu edo fabrikak itxi behar izan dituzte. Estatuan, guztira, hamarretik sei fabrika itxi ziren. Gainerako laurak, tartean Gipuzkoako Electroquímica de Hernani, teknologia berrira egokitu ziren, eta produkzioarekin aurrera jarraitu dute.

Greenpeacek berak Europako kloroaren industriaren inguruan 2008an kaleratu zuen txosten batean onartu zuen mintzaren teknikak gutxiago kutsatzeaz gainera, energetikoki merkuriozko gelaxkak baino askoz eraginkorragoa dela.

Instalazio berriak 24 orduz jarraian funtzionatuko du, asteko zazpi egunetan.

Lixibaren sekretua da kloroa. Izan ere, desinfektatzeko duen gaitasunaren oinarrizko elementua da, eta horregatik da horren garrantzitsua produkzioa bermatzea. Alta, oso kloro kantitate txikia behar da (%3 inguru) sodio hipokloritoa eraginkorra izateko; formularen gainerako %97a ura besterik ez da.

Hartara, egungo ur-kontsumoa nabarmen handitu beharko du Dekitrak lantegi berria martxan jartzeko. Txostenetan jaso dutenez, Ebro ibaitik eta putzu batetik hornitzen da gaur egun industria kimiko hau. 2018. urtean, esate baterako, 104.023 metro kubiko ur hartu zituzten bi iturri horietatik. Egindako kalkulu berrien arabera, urtean, 30.000 metro kubiko ur gehiago hartu beharko dituzte. Bolumen handia da, kontuan hartzen badugu, EAEko herritar batek urtean 41 metro kubiko ur kontsumitzen dituela.

Hala ere, enpresak gogoratu du Ebroko Ur Konfederazioak ur-bilketa egiteko 2004. urtean emandako baimenaren oso azpitik egongo liratekeela metro kubiko berriak.

Era berean, elektrizitatearen kontsumoak ere gora egingo du nabarmen instalazio berria martxan jartzen denetik. Hala, gaurko zifrak laukoiztuko dituzte, eta urtean 2.410.918 kilowatt gastatzetik 11.316.918 kontsumitzera igaroko dira, fabrika berriak 8.906.000 kilowatt behar izango baititu. Hortaz, instalazioaren inguruan transformadore berri bat jarri beharko dute.

Bestetik, sodio hipokloritoa sortzeko prozesua egin ahal izateko ezinbestekoa den gatza erabiliko dute, urtean 4.818 tona hain zuzen.

Zenbaki horiekin guztiekin sodio hipokloritoa ekoizteko ahalmenaren aurreikuspenak egin ditu Dekitrak. Instalazioaren lehen etapan, egunero 60,7 tona hipoklorito ekoiztuko dituzte, eta bigarren fase batean 91 tona.

Emisioak eta hondakinak

Bestalde, lantegi berriak ingurumenean eragingo dituen kalteak arintzeko neurriak zerrendatu ditu Dekitrak Eusko Jaurlaritzaren aurrean aurkeztu duen txostenean. Hala, besteak beste, gatzuna erabili beharko dute, eta egunero sortuko diren 9.435 kilo hondakin likidoak jasotzeko bi biltegi egokituko dituztela azaldu dute. Halaber, instalazio berrian erabiliko dituzten bestelako likidoak enpresaren hondakin-uren araztegira bideratuko dituzte, eta hortik Ebro ibaira itzuliko dira. Isurien bolumena igoko bada ere, Dekitraren arabera, fabrika berriak ez du kutsadura "modu nabarmenean" handituko. "Lehen fasean, 77mg/l kloruro gehiago isuriko lirateke, eta, bigarren fasean, 101mg/l kloruro gehiago. Onargarria da egun onartuta ditugun isurien balioak kontuan hartuta", jaso dute.

Enpresaren araztegira bideratuko dituzte hondakin-urak, eta Ebrora itzuliko dira.

Bestalde, kutsadura atmosferikoari dagokionez, kloroa isuriko duen foko berri bat izango da lixiba fabrika. Halere, ingurumenaren gaineko eragina "neurrizkoa" dela jaso du Dekitrak. "Kloroaren emisioak oso txikiak dira (63 metro kubiko orduero) eta kloro kontzentrazioa ere txikia izango da". Jaso dutenez, urtean 1,75 kilo kloro gehiago isuriko dituzte lixiba egiteko fabrika berria zabaltzen dutenetik. Alta, enpresaren arabera, emisio-foko guztiak legezkoak dira, eta legeak jarritako muga guztiak betetzen dituztela azpimarratu dute.

Kloro isuriak neurtzeko gas neurgailua izango dute tximiniek, eta etengabeko kontrola egingo diote. Alta, ezin izan dute airearen kalitatea aztertu ezta aurrerantzean izango dituen eragina aurreratu, "ez baitago Eusko Jaurlaritzaren airearen kalitatea zaintzeko eta kontrolatzeko sareari dagokion estaziorik Lantarongo Dekitra instalazioetatik gertu".

Halaber, Lantarongo industrialdeko lixiba fabrika eguneko 24 orduetan funtzionamenduan izateak argi eta soinu kutsadurak areagotuko ditu, batik bat gauez. Fabrikatik 800 metrora dagoen Burgosko Montañana herria izanen da kaltetuena. Dekitrak azaldu duenez, baina, ohikoa baino zarata gehiago ez du sortuko fabrika berriak.


Jendetza Durangon

Jaiegunak lagunduta, jendez bete da Landako gunea; aurreko urteetako arrakasta gainditzen ari da Ahotsenea, eta sendotzen Soinuenea.


Helsinkin bizi den plazentziatarra gaur ETB1eko Euskalonski saioan

Gaur martitzena, gaueko 22:00ak aldera, Lourdes Pastoriza Helsinkin bizi den plazentziatarrra elkarrizketatuko dute Euskalonski ETB1eko saioan.


Markina-Xemeingo arraindegiek Ondarroako edukiontzi frigorifiko batera eramango dituzte euren arrain-hondakinak

Markina-Xemeingo Udal arraindegia.

Hondakin horiek ohiko edukiontzien bidezko zabor-bilketatik ateratzea da Markina-Xemeingo Udalaren asmoa. “Udalaren gaikako bilketa proiektuaren barruan urrats bat gehiago da eta halaber, arrain-hondakinek kalean eragin ohi duten hatsa bide publikotik desagertarazteko modua”, adierazi du udalak.


Aste Santuan bi haur bataiatu ziren

Aste Santuan, Larunbat Santuarekin aurtengoan berezitasun bat izan genuen herrian: lehenengo aldiz bataioak ospatu ziren gaubelan. Jon eta Ibai izan ziren bataiatuak.


Uemak uste du EAEko Udal Legea «urrats garrantzitsua» izango dela

Euskararen arloko atalak «aukera» gisa ikusi ditu mankomunitateak. Lege garapena eskatu du.


Autoa etxean utzi dutenentzat, gosaria

Mugikortasun Astearen barruan Autorik Gabeko Eguna da gaur Oñatin, eta horren ondorioz erdiguneko kaleak itxita egongo dira egun guztian zehar motordun ibilgailuendako. Ekimen honen bueltan, goizean lanera edo eskolara bizikletan, oinez edo patinetean joan direnek izan dute saria: gosaria. Izan ere, Txaketuako bidegurutzean egon dira hainbat zinegotzi eta Txirrinka elkarteko kide bertatik pasa direnei eguneko lehen otordua ematen. Bizikletan joan direnek txirrina ere eroan dute etxera.


Iñaki Goirizelaiari elkarrizketa, 'Egun On Euskadi' eta 'ETB Hoy'n

EHUko errektorea Euskadiko goi-mailako hezkuntza sistemaren egoeraz arituko da, besteak beste.

Iñaki Goirizelaia EHUko errektorea izango dute gonbidatu gaur goizeko 'Egun On Euskadi' eta 'ETB Hoy' albistegietan.

ETB1en, Estepan Aldamiz-Etxebarriak egingo dio elkarrizketa, eta, ondoren, egun-eguneko gaien inguruko solasaldia izango da Jose Mari Pastor, Iñaki Galdos eta Mikel Umerez kolaboratzaileekin.

ETB2n, Iñaki Goirizelaiak Olaia Urtiagaren galderei erantzungo die, 12:40tik aurrera.


Erakusketa, plazan

Astigarte pintura elkarteak erakusketa antolatu du larunbatean (09:00-14:00), Joseba Barandiaran plazan. Ikasturtean zehar egindako lanak egongo dira ikusgai.


Autogestioa jangelan

Kaixo! AEKko Beteranoak taldea gara eta beste proposamen batekin gatoz. Duela gutxi, Estitxu Eizagirrek idatzitako artikulu hau irakurri dugu euskaltegian eta, oso interesgarria iruditu zaigunez, irakurtzeko gomendioa egin nahi dizuegu. Larrabetzuko eskolako esperientzia azaltzen du, jangela autogestionatuarena, haiz zuzen ere.

Artikuluak azaltzen du Jaurlaritzak ezarritako catering bidezko sistemari planto egin ziotela eta herriko dendariekin eta ekoizleekin batera dabiltzala lanean, eta nola egiten duten ere ematen du aditzera. Datu bat besterik ez dizuegu aurreratuko: EHNEk 2007an egindako ikerketaren arabera, Lea–Artibaiko jantokietako jakien % 90 kanpokoak ziren. Larrabetzuko jantokian, berriz, bertako produktuak erabiltzen dituzte, bertoko dendetan erosiak. Benetan txalotzekoa da egiten dutena, badugu zer ikasi! Hartu tartetxo bat irakurtzeko, merezi du-eta! Lotura hemen.


Andaluzian irabaztea 'historikoa' dela adierazi du Arenasek

Giñanek, bestalde, adierazi duenez, Andaluziako PSOE alderdia "itzela da, ez du atzera egiten", berreskuratutako konfidantza gogoratuz.

Javier Arenas PP-Aren presidente eta Juntako Presidentetzarako hautagaiak "historikotzat" jo du bere alderdiak Andaluziako hauteskunde autonomikoak irabazi izana, nahiz eta ez duten gobernatzeko gehiengo nahikoa lortu. Edonola ere, PP-A "elkarrizketaren alderdia" izango dela eta "Andaluzian egonkor eta gobernagarri" egingo duela ziurtatu du.

Horiek izan dira "popularren" liderrak esandako hitzak, PP-Aren egoitzaren balkoitik, Cristobal Montoro Ogasun ministroarekin eta Fatima Bañez Lan eta Gizarte Osasun ministroarekin batera. Halaber, Antonio Sanz Sevillako PPren presidentea eta Juan Ignacio Zoido eta Teofila Martinez Sevillako eta Cadizeko alkateak, hurrenez hurren, ere izan dira bertan.

Arenasek "eskerrak, bihotzez" emanez hasi du hitzaldia, lortutako emaitzak direla eta, eta nabarmendu du lehenengo aldia dela PPk Andaluziako hauteskundeak irabazi dituela. "Alderdi bozkatuena gara, eta horren arabera jokatuko dugu", gaineratu du.

Griñan: PSOEk ez du atzera egiten

Jose Antonio Griñan Andaluziako Juntaren presidente eta kargu horretarako hautagaiaren hitzetan, Andaluziako PSOE alderdia "ikaragarria da, ez du inoiz atzera egiten", azaroaren 20an galdutako konfidantza, neurri handi batean, berreskuratzeko gai izan delako.

Hedabideen aurrean egindako agerraldian esan du garrantzitsuena, jakinda ez dagoela alderdirik gehiengo absolutoarekin, dela "Andaluzia Gobernu egonkor bat izango duela", erronkei aurre egingo diena. Era berean, Andaluziako PSOEk "egonkortasunaren alde egiten du", nabarmendu duenez. Griñanek Javier Arenas PP andaluziarraren presidenteari eta Diego Valderas IULV-Caren koordinatzaile nagusiari hots egin die dagoeneko, lortutako emaitzengatik zorionak emateko.


Haurren pilota txapelketan izena ematea zabalik dago

Iaz bezala boluntarioak eskatu ditu Pilota Elkarteak

Sanpedroen jiran jokatzen dira urtero Orioko haurren eskupilota txapelketako finalak eta, horren harira, maiatzean abian jarri nahi dute txapelketa Orioko Pilota Elkartekoek.

Benjaminetatik hasita eskola garaian dauden guztiek hartu dezakete parte txapelketan, nesketan zein mutiletan. Horretarako, izena emateko aukera zabaldu dute ikastetxeetan. Oraindik noiz hasiko den zehaztu gabe duten arren, partidak larunbat goizetan, 11:00etan hasita, izango liratekeela jakinarazi dute elkartetik. Dena dela frontoian, hedabideetan zein ikastetxeetan astero egutegia zintzilikatzeko asmotan dira antolatzaileak.

Hala ere, aurten ere boluntarioen beharra dutela esan dute Orioko Pilota Elkartekoek. Aimar Galarraga presidentearen hitzetan, elkartean kide gutxi garenez, eskertuko genuke boluntarioen laguntza partida egunetan epaile lanetan eta antolakuntza lanetan laguntzeko.

Laster jarriko da abian, beraz, urteroko haurren eskupilota txapelketa.

Squashean Alex Agirre garaile

Maiatzaren 11n Zarauzko Aritzbatalde kiroldegian benjaminen, alebinen eta infantilen 3. squash txapelketa jokatu zen. Guztira urtarriletik maiatzera arte entrenatzen jardun duten 32 haurrek hartu zuten parte. Hilaren 11n, goizez ligaxka jokatu ondoren arratsaldez finalak jokatu ziren.

Final horietako batean, alebinen kategorian Alex Agirre oriotarrak Juan Sorreluzen aurka jokatu zuen. Agirrek 2 set eta 0 eginda (11-8 eta 11-7) irabazi zuen eta txapeldun geratu zen.


Independentzia lortzeko "guztiok batera borrokatzea beharrezkoa" dela aldarrikatuko du otsailaren 23an Algortako Segik

Itzubaltzeta / Erromo eta Areetan bezala, "Borrokaz aske biziz... independentzia!" lelopean abian dagoen kanpainaren fase berriari hasiera emango dio laster Algortako Segik. Euskal Herri osoan deituta dagoen mobilizazio eguna "inflexio-puntutzat" hartuz, ekimen ugari antolatu dituzte otsailaren 23rako. "Badakigu aske bizitzeko daukagun aukera bakarra independentzia dela, baita independentzia lortzeko borroka dugula bide bakarra ere. Orain, borroka honen beste fase batean murgilduko gara. Orain, euskal gazteria erasotzen eta kolpatzen duten eragileek gorriak ikusiko dituzte. Hedabide manipulatzaileak, higiezinen enpresa espekulatzaileak, enpresa esplotatzaileak eta gazteon egoera larriaren erantzule diren eragile guztiak markatuko ditugu. Errepresioak ez gaituela geldituko erakutsiko dugu berriro", adierazi dute gaur emandako prentsaurrekoan (argazkian) gazte erakundeko kideek.

Otsailaren 23an, osteguna, goizean goizetik tailerrak egongo dira San Nikolas plazan. Eguerdi partean, berriz, bazkaria izango dute Gorrondatxe herriko tabernan. Eta azkenik, arratsaldean, kalejira egingo dute 20:00etatik aurrera, eztabaida eta jokoen ondoren. Algortako Segik "egun horretako ekimenetan parte hartu eta borrokari lotzeko" dei egin dio herriko gazte orori. "Guztiok batera borrokatzen badugu independentzia eskuratuko dugu", gazte erakundeko kideen hitzetan.

Jarraian, Algortako Segi gazte erakundeak zabaldutako prentsa oharra:

Ikasturte honen hasieratik ugariak izan dira Segi gazte erakundeak antolatu dituen ekimen zein mobilizazioak aurten martxan jarri den kanpaina berriaren inguruan. "Borrokaz aske bizi...independentzia!" iazko irailetik hona hamaika alditan entzun dugun leloa dugu; gure herriko hormetan, ikastetxeetan, gaztetxean eta abarretan ikusi ditugu kartelak, pankartak eta pintadak borrokara deituz, independentzia lortzeko.

Era berean, azkeneko hilabete hauetan mobilizazio ugari antolatu dira Euskal Herriko hiri eta herrietan, kanpaina honek gazteon artean duen babesa kalean adierazteko. Azpimarratzekoa da, pasa den urrian "Kalean aske biziz... independentzia" lelopean egin zen kalejira nazionala, non milaka gaztek Iruñeko kaleak independentziaren aldeko oihuez bete genituen.

Segitik independentzia aldarrikatzen dugunean, bere zentzu zabalean egiten dugu. Euskal Herria libre izateko esparru guztietan izan beharko du; eta, aldi berean, euskal herritar guztiok libreak izan beharko dugu bizitzako esparru orotan. Independentzia behar dugu nahi dugun Euskal Herria eraikitzeko; independentzia Abiadura Handiko Trena (AHT), Supersur eta horrelako proiektu txikitzaileei ezetz esateko; independentzia sexuen arteko parekidetasuna praktikara eramateko; independentzia autogestioaz gaztetxeak sortzeko; independentzia lanean behin-behinekotasuna suntsitzeko; independentzia hezkuntza sistema propioa osatzeko... Azken finean, independentzia aske bizitzeko.

Baina, gaur egun gure herria zapaltzen duten bi estatuek ez digute ezer oparituko. Argi daukagu bi estatu kapitalista eta inperialista hauek euren sistema prekario, patriarkal eta errepresiboa mantentzeko beraien esku dauden tresna errepresibo guztiak erabiliko dituztela. Drogak, kontsumismoa, hedabideak eta inposaturiko hezkuntza sisteman dira, besteak beste, gazteon aurka erabiltzen dituzten menpekotasun mekanismoak.

Gure txanda

Orain, gure txanda da. Irailetik hona independentziaren aldeko aldarriak bota ditugu. Badakigu aske bizitzeko daukagun aukera bakarra independentzia dela, baita independentzia lortzeko borroka dugula bide bakarra ere. Orain, borroka honen beste fase batean murgilduko gara. Orain, euskal gazteria erasotzen eta kolpatzen duten eragileek gorriak ikusiko dituzte. Hedabide manipulatzaileak, higiezinen enpresa espekulatzaileak, enpresa esplotatzaileak eta gazteon egoera larriaren erantzule diren eragile guztiak markatuko ditugu. Errepresioak ez gaituela geldituko erakutsiko dugu berriro.

Horretarako, otsailaren 23an, Euskal Herrian deituta dagoen mobilizazio eguna inflexio-puntu modura erabiliko dugu. Egun horretan, benetan indarrak batzen ari garela ikusiko dugu, hau da, gero eta gazte gehiago borrokari lotzen ari dela; eta kanpainaren fase berriari hasiera emango diogu. Egun horretarako, Euskal Herriko gainontzeko herrietan bezala, Algortan ere ekimen ugari antolatu ditugu:

- Goizean: tailerrak, Txiki-Otaegi enparantzan.

- Eguerdian: bazkaria, Gorrondatxe herriko tabernan.

- Arratsaldean: eztabaidak, jokoak, eta 20:00etatik aurrera kalejira.

Hemendik, Algortako gazte orori dei egiten diogu otsailaren 23ko ekimenetan parte hartu eta borrokari lotzeko. Guztiok batera borrokatzen badugu independentzia eskuratuko dugu.

Antolakuntza eta borroka!


Preso eta iheslarien aldeko elkarretaratzea izango da gaur

Gaur ilunabarrean preso eta iheslarien aldeko elkarretaratzea izango da, 20:00etan, Doneztebe plazan.


Legebiltzarrak zigor prozedura ireki dio Hasier Arraizi

Urriaren 3ko kontrol saioan PPko Borja Semperri «faxista» deitzeagatik hartu du erabakia Tejeriak

Urriaren 3an PPko legebiltzarkide Borja Semperri «faxista» deitzeagatik zigor prozedura ireki dio Eusko Legebiltzarrak Hasier Arraiz EH Bilduko legebiltzarkide eta Sortuko presidenteari. Erabakia Bakartxo Tejeria Eusko Legebiltzarreko presidenteak hartu du Mahaiak egindako bileran. Duela bi asteko kontrol saioan «faxista» nork oihukatu zuen argitzeko eginbideak ireki ondotik etorri da zigortzeko prozedura abiatzeko erabakia.

Urriaren 3ko kontrol saioan, Semperrek EH Bilduko eserlekuetatik «faxista» deitu ziotela salatu zuen. Ondoren, legebiltzarreko presidenteari neurriak hartzeko eskatu zion, baina Tejeriak ez zuen eginbiderik hasi. Egun horretan bertan, PPk kexa bat aurkeztu zuen Tejeriaren jarrera salatzeko, eta Arraizen kontrako zigor prozedura hasteko eskatu zuen.

Zigor prozedura arau-hauste arina da, eta, beraz, ez du ondorio larririk. Legebiltzarreko araudiak prozedura sinplea aplikatzeko aukera ematen du, eta, ondorioz, zigortuari jendaurrean azalpenak ematea ahalbidetuko zaio. Ganberako araudiaren 120.artikuluak zehazten ditu legebiltzarraren edota bere kideen ohorearen aurkako irainak esaten dituenari ezarri beharreko isunak: kargu hartze soil batetik, legebiltzarkide kargua behin-behinean bertan behera uzteraino irits daiteke isuna.

EH Bilduko legebiltzarkideak egindakoa onartu zuen igandean Gara egunkarian idatzitako artikulu batean. Arraizek, Faxista eta demokratei buruz izenburuko artikuluan, «legebiltzarrean gorde beharreko begirunea» falta izan zitzaiola esan zuen, eta egindakoaren «erantzukizun osoa» bere gain hartu zuen.

Semper, irainen aurka

Polemika horren inguruan mintzatu zen atzo Semper, Espainiako irrati kate batean. Haren ustetan, Arraizek «barkamena» eskatu beharko luke Eusko Legebil- tzarra «herriko taberna baten moduan erabiltzeagatik». Gertaera horrek erakusten du, PPko legebiltzarkidearen iritziz, Bilduk oraindik «demokraziarako egokitze prozesu sakona» egin beharra duela. «Legebiltzarrari prestigioa eman nahi bazaio, ez litzateke irainik onartu behar», gaineratu zuen Semperrek.

Bereziki «mingarria» iruditzen zaio PPko legebiltzarkideari Bildu, Sortu edota ezker abertzaleko kideek Eusko Legebiltzarra erabiltzea «ibilbide demokratikoa» dutenen aurkako irainak botatzeko. «Uste dut Arraizek eta ezker abertzalearen gainerako kideek demokraziara homologatu behar dutela, eta ulertu behar dutela bestelako iritzi bat duena ez dela faxista bat». Haren aburuz, Euskal Herrian tentsioa eta samina eragin duela aitortu beharko luke ezker abertzaleak, eta «barkamena» eskatu beharko luke.


Gasteizko lasterketan boluntario jarduteko deia egin dute

Uztailaren 10ean 2.296 atleta izango dira Gasteizko triatloian lehian, 22 herrialdetatik etorritakoak. Urtero mundu osoko triatletak erakartzen dituen proba honek Landatik hasita Arabako hainbat herri zeharkatuko ditu, Gasteizera heldu arte. Eta, lasterketa ikusteko autobus zerbitzua jarri dute ibarretik. Horrekin batera, boluntarioak behar dituzte.

Lasterketa egunean Landara sartzeko errepide zatia itxita egongo da. Horregatik, lasterketa ikustera joan gura duten ikusleendako autobus zerbitzua jarriko dute antolatzaileek. Arrasatetik (07:15), Aretxabaletatik (07:25) eta Eskoriatzatik (07:35) irtengo da autobusa.

Boluntario bila dabiltza

Triatloiaren arrakasta bermatzeko laguntza behar dute antolatzaileek. Izan ere, detaile guztiak ondo zaintzeko 600 boluntariotik gora behar dituzte. Deialdia zabaldu dute eta debagoiendarrak aurten ere ekimenera batzea espero dute. Hala, boluntarioek proba barru-barrutik bizi ahal izango dute, eta oparia jasota itzuliko dira etxera. Autobus zerbitzua erabiltzeko edo boluntario moduan lan egiteko sartu www.triathlonvitoria.com helbidean.


Ibai Meoki, Jone Uriarte, Oier Berasategi eta Erreka Kirol Taldea sarituko ditu Nafarroako Eskubaloi Federazioak

Nafarroako Eskubaloi Federazioak 2018/2019 denboraldiari dagozkion sariak banatuko ditu asteburu honetan Tafallan eta sari horietako aunitz eskualdera etorriko dira.

Ohorezko mailako kirolari onenaren saria, gizonezkoetan, Helvetia Anaitasuna taldean ari den Ibai Meoki Etxebeste doneztebarrak jasoko du. Gainera, aipatzekoa da, taldeak bertze urtebeterako kontratua luzatu diola Doneztebeko erdilariari.

Emakumezkoen Lehen Maila Nazionaleko kirolari onenaren saria, berriz, Baztanera joanen da. Baztango Kirol Taldean ari den Jone Uriarte Jaimerena erratzuarrak jasoko du. Bigarren Maila Nazionalean, gizonezkoetan, Erreka taldean ari den Oier Berasategi Elizondo doneztebarra izendatu dute kirolari onena. Erreka taldeak, bere aldetik, jarraitzaile onenaren saria hartuko du.

Sari banaketa ortzirale honetan, maiatzak 24, Tafallako kulturgunean eginen dute, 19:00etan.


Samara Velte izango da igandeko ‘Hitzetik Hortzera’ saioko gonbidatua

Samara Velte kazetaria (Hitzetik Hortzera).

Berria egunkariko kazetari Samara Velte zarauztarra izango da Hitzetik Hortzera telesaioko aste honetako gonbidatua. Kazetaritzaren nondik norakoak azaltzeaz gain, bertsolaritzarekin izan duen harremanaren inguruan ariko dira berarekin solasean.

Horrez gain, urtarrilean Txiki-Polit jatetxean egidako bertso-afariak utzi zituen hainbat bertso emango dituzte. Igor Elortza, Nahikari Gabilondo, Sustrai Colina eta Agin Laburu aritu ziren kantuan, Amaia Agirre gai-jartzaile zutela.

Igande honetan emango dute Hitzetik Hortzera saioa ETB1en, 15:00etan hasita.


Post-rockaren garai loriatsuen aztarnak

Non: Miarritzeko Atabal aretoan Noiz: Larunbatean, 21:00etan.

Rock talde baten ohiko formatua eta formazioa gainditzen dituen kolektiboa da Godspeed You! Black Emperor. Hasteko, kolektibo aldakortzat baitauka bere burua —hamabost lagun izatera iritsi dira—, eta Montrealgo beste hainbat musika proposamenetan ere ari baitira kideak. Eta, horrekin batera, nagusiki musika instrumentala eginez, haren lanetan rockarenaz gain, elektronikaren, musika garaikidearen, jazzaren eta musika esperimentalaren eragina ere nabaritzen delako. Lift Your Skinny Fists Like Antennas to Heaven (2000) diskoarekin iritsi zen publiko zabal batengana —Mogway, Tortoise eta post-rockaren beste ordezkari nagusiek ere arreta piztu zutenean—, eta, orduz geroztik, koordenada bertsuetan mugitzen diren hainbat lan kaleratu ditu. Azkena, Luciferian Towers, 2017an.


Kontrolpean dute Itsasondoko mendi batean gaur sortutako sutea

Sua berehala zabaldu da haize bortitzari esker.

Sutea sortu da gaur goizeko bostak aldera Itsasondon (Gipuzkoa), Urkia auzorako bidean, eta pinudi eta baso-sail batzuk kiskali egin dira. Dena dela, goizeko bederatziak alderako kontrolpean zeukaten sutea suhiltzaileek.

N-1 errepidetik gertu sortu da sutea, eta basoan berehala zabaldu da, haize bortitzak lagunduta.


Bi boluntario alemaniar askatu dituzte Darfurren

Ekainaren erdi aldera Darfurren (Sudan) bahitu zituzten bi boluntario alemaniar aske utzi dituzte, Guido Westerwell Alemaniako Kanpo Arazoetarako ministroak gaur jakinarazi duenez.

34 urte ditu boluntario batek, 52 besteak. Osasunez ondo daude, Westerwellek jakinarazi duenez, eta Khartum Sudango hiriburura eramango dituzte datozen orduetan.

Berlingoa da boluntario bat eta Schleswig Holstein-ekoa (Alemania iparraldea) bestea, eta biak dira Technisches Hilfswerk (THW) Alemaniako Gobernuz Kanpoko Erakunde nagusiko kide.

Darfur eskualdeko hiriburuan euren etxean bahitu zituen talde armatu batek ekainean, Nyalan.


Asteburuko zinema eskaintza eskualdean

Astero bezala, aste-bukaerarekin batera zinema heltzen da gure eskualdera eta gure herrietara. Herri guztietan zinema emanaldiak ez badira ere, aste honetan bi herrik baieztatu dituzte emanaldiak: Amurrio eta Laudio.

Her

Laudion, larunbatean, martxoak 29, Lanbide Heziketa Eskolan arratsaldeko 17:30tan eta 20:00tan, azken Oscar sarietan gidoi onenaren saria eskuratu zuen filma: Her. Spike Jonze zuzendutako eta idatzitako azken pelikula honek, Joaquin Phoenix zoragarri bat du protagonista. Teknologia berrien eta gizakien arteko harremanen inguruko hausnarketa honetan, Theodoro ezagutuko dugu. Idazle bakarti honek bere telefono mugikorraren adimen artifizialdun sistema-eragileaz maiteminduko da, biok gizakiak balira bezala. Ikusleei, teknologia berriek gizakiengan izan dezaketen eraginean pentsatzera bultzatuko dien pelikula interesgarri bat. (Ikusi gure zinema proposamena hemen: http://www.aiaraldea.com/proposamenak/zinema/her)

Milagro en Milán

Laudion ere, baina asteartean, apirilak 8, Keska Tabernan Cinemascopas emanaldien barruan zinema italieraz, Milagro en Milán (Miracolo a Milano). Vittorio De Sica-ren filma honek Totò-ren istorioa kontatzen digu; txabola-gune batetik Mobbi enpresariari aurre egiteraino. Italiar neorrealismoaren barruan kokatu dezakegun ekoizpen hunkigarri bat, pasaden mendearen erdialdean herrialde horretan bizi ziren egoeren isla bikaina.

Bram Barrabas

Zinema emanaldiak dituen bigarren herria Amurrio da. Igandean, apirilak 6, 19:30tan, beti bezala Amurrioko Antzokian, etxeko txikientzat pentsatutako emanaldia, euskaraz gainera: Bram Barrabas. Bram 6 urteko haur bat da eta ez da gelditu ere egiten. Alaia da, kementsua, benetako abenturazale eta asmatzailea. Eta gainera, izugarrizko irudimena du. "Handien eskolara" joan eta lehenengo mailan hasteko deseatzen dago, baina Fish Jauna zorrotzaren gelan tokatu zaio. Bram-en gurasoek zailtasunak izango dituzte semearen zoriontasuna eta irakasle berriaren egiteko modu berrietara moldatzearen arteko oreka lortzeko.

Mis días felices

Amurrion eta igandean ere, apirilak 6, 19:30tan, eta astelehenean, apirilak 7, 20:00tan, , Amurrioko Antzokian Frantziatik heltzen zaigun pelikula emozioz beteriko pelikula bat: Mis días felices. Marion Vernoux zuzendari eta idazle frantziarraren azken lana, Caroline-n bizitza kontatuko digu; hirurogei urte bete dituelarik, erlazio aspergarri batean dagoelaren sentimendua daukana. Egun batean, bizitzeko nahiak berpizten dizkion gizon gazte bat ezagutuko du, bere egun zoriontsuak biziz. Zahartzeak dakarren eztabaida pertsonalen inguruko ekoizpen erakargarri bat.

Astero bezala, zinemaren magiaz gozatzeko aukera bikainak gure eskualdean!

Fitxa teknikoak

Her

Zuzendaria: Spike Jonze

Gidoilaria: Spike Jonze

Aktoreak: Joaquin Phoenix, Scarlett Johansson, Amy Adams...

AEB, 2013. 126 minutu.

Milagro en Milán

Zuzendaria: Vittorio De Sica

Gidoilaria: Cesare Zavattini

Aktoreak: Francesco Golisano, Emma Gramatica, Paolo Stoppa...

Italia, 1951. 100 minutu.

Bram Barrabas

Zuzendaria: Anna van der Heide

Gidoilaria: Tamara Bos

Aktoreak: Coen van Overdam, katja Herbers, Tjebbo Gerritsma, Roosmarijin van der hoek…

Herbehereak, 2012. 83 minutu.

Mis días felices

Zuzendaria: Marion Vernoux

Gidoilaria: Marion Vernoux eta Fanny Chesnel

Aktoreak: Fanny Ardant, Laurent Lafitte, Patrick Chesnais…

Frantzia, 2013 . 94 minutu.


Trumpen aurkako 'impeachment'-a aurrera doa Ordezkarien Ganberan

Ordezkarien Ganberak kargugabetze prozesuaren bide orria finkatu du, ebazpen baten bidez. Hainbat testiguk adierazi dute Trumpek Ukrainako presidentea mehatxatu zuela uztailean

AEBetako presidente Donald Trumpen aurkako kargugabetze prozesua beste fase batean sartu da, Ordezkarien Ganberak impeachment-aren bide orria ezartzeko ebazpena onartu ostean. Aldeko 232 boto, denak demokratak, eta kontrako 196 izan ditu —errepublikanoak eta bi ordezkari demokrata—. Orain, epaiketa parlamentario moduko bat hasiko da, testiguen adierazpenekin, azkenik Senatuan Trump kargugabetu edo ez erabakitzeko. Ganbera horretan errepublikanoek dute gehiengoa. Trumpen esanetan, prozesua «AEBen historiako sorgin ehizarik handiena da».

Irailean lehertu zen dena. Hainbat hedabidek argitaratu zuten Trumpek uztailaren 25ean Ukrainako bere homologo Volodimir Zelenskiri eskatu ziola AEBetako presidenteorde ohi Joe Biden eta bere seme Hunter Biden ikertzeko. Beraz, agerian geratu zen Trumpek «diplomazia paralelo bat» bere onurarako erabili zezakeenaren susmoa, bere abokatu Rudy Giulianiren laguntzarekin. Horri erantzunez, Ordezkarien Ganberako presidente Nancy Pelosik irailaren 24an adierazi zuen Trump kargugabetzeko bidea hasiko zutela. AEBetako presidentearen boterea Ukrainiako Gobernua presionatzeko erabili izana leporatzen diote.

Joe Biden Estatu Batuetako presidenteorde izan zen Barack Obamaren bi agintaldietan, eta hurrengo presidentetzarako bozetarako demokraten hautagai nagusietako bat da. Haren semea, berriz, Ukrainako Burisma Holdings petrolio eta gas enpresako zuzendari izan zen 2019ko apirilera arte. Ikerketaren helburua 2020ko primarioetan Joe Bidenen kanpaina ahultzea litzateke.

Hedabideek adierazi dutenez, Trumpek telefonoz dei egin zion Zelenskiri, agintzeko publiko egin behar zuela Ukrainiak Biden aita-semeen aurkako ikerketa bat hasi zuela. Testiguen arabera, Trumpek mehatxu egin zion, esanez, hala egin ezean, Washingtonek Ukrainako Gobernuari agindutako 350 milioi euroak ez zirela Kievera iritsiko. Donetskeko eta Luhanskeko miliziei aurre egiteko segurtasunerako laguntza gisa onartu zuen AEBetako Kongresuak diru laguntza hori.

Ordezkarien Ganberak onartutako ebazpenak baimena ematen dio ganberako Inteligentzia Batzordeari audientziak eta testiguen galdeketak publiko egiteko. Orain arte, ateak itxita egin dira. Batzorde horrek txosten bat garatuko du, ondoren Batzorde Judizialak impeachment-a gauzatzeko artikuluak idazten dituen edo ez erabaki dezan. Azkenik, Senatuak, gehiengo errepublikanoa duenak, erabaki beharko luke, bi herenen gehiengoz, Trump kargugabetu edo ez. Baiezkoak kargu publiko bat izateko inhabilitazioa ere ekarriko luke. Beraz, ezingo luke bigarren hautagaitzara aurkeztu.

Aipatu bezala, ikerketa hasia dago, eta hainbat testiguk deklaratu dute. Batzuk berriz ere egingo dute datozen asteetan, eta bidean gehiago ere gehitu litezke. Izan ere, Ordezkarien Ganberak ez ezik, Trumpen abokatuek ere hartuko dute parte galdeketetan, eta errepublikanoek testiguak deitzeko eta dokumentuak eskatzeko aukera izango dute. Beraz, ebazpenarekin «gardentasuna bermatuta» dagoela adierazi du Pelosik.

Langile ohiak, aurka

Jada deklaratu dutenen artean dago Tim Morrison Errusiarako AEBetako Segurtasun Nazionaleko ordezkari ohia. Morrisonek herenegun dimititu zuen, eta atzo bertan hitz egin zuen Ordezkarien Ganberako kideen aurrean. AEBen Ukrainarako enbaxadore Bill Taylorren arabera, Morrisonek zuzenean entzun zuen Trumpen eta Zelenskiren arteko elkarrizketa. Taylorrek aurreko astean gehitu zuen Morrison «hondoratuta» sentitzen zela, Trump beste enbaxadore batekin hizketan entzun ostean. AEBetako presidenteak adierazi omen zuen Zelenski «mikrofono aurrera atera eta 2016ko [AEBetako] hauteskundeetan esku hartzeagatik Bidenen aurkako ikerketa bat ireki» dutela esatea nahi zuela.

Aleksandar Vidman teniente koronelaren testigantza ere publikatu da. Segurtasun Nazionaleko Kontseiluko kide da Vidman, eta deiaren zuzeneko testigu izango litzateke. Trumpen aurka egin zuen Etxe Zuriko lehen kidea izan zen, Bidenen aurkako ikerketa eskariaren abisua eman zuena.

Datorren astean deklaratzera deitu duten izen garrantzitsu bat da John Bolton, Etxe Zuriko Segurtasun Nazionaleko aholkulari ohia, presidentearekin desadostasunak izateagatik kargugabetua. Aurretik hitz egin duten hainbat testiguk adierazi dute Bolton Trumpen jarreraren aurka agertu zela. Halere, ez da ziurra bere presentzia, haren abokatuak azaldu baitu ez duela bere borondatez joateko asmorik.

Ebazpena onartuta, kargugabetze prozesuaren bide orria finkatu da; ez, ordea, egutegia. Demokraten nahia Gabonen aurretik gauzatzea da, baina testigu kopurua medio, senatuak urtarrilean edo otsailean bozkatu dezake.

Alderdi Errepublikanoa impeachment-aren aurka agertu da, eta «bermerik gabeko» prozesutzat jo du, demokratek «ezkutuan» eramana. Trumpek «sorgin ehiza» gisa definitu du, eta Etxe Zuriko bozeramaile Stephanie Grishamek presidentea «deuseztatzeko» saiakera «lotsagabe bat» dela esan du. Gauzak horrela, zaila dirudi prozesuak bere helburua lortzea, errepublikanoek iritzia aldatzen ez badute. Senatuko 100 eserlekutik 53 dituzte. Demokratek, berriz, 45 —bi independenteak dira—.


Erreforma fiskala Euskadin ez aplikatzea zainduko du PSEk

Iñaki Arriola Gipuzkoako PSE-EEko idazkari nagusiak uste du proposamen "elektoralista eta iruzurtia" dela eta aberatsenei egingo diela mesede.

Iñaki Arriola Gipuzkoako PSE-EEko idazkari nagusiak adierazi du bere alderdia "oso adi" egongo dela PPren Gobernuak onartutako erreforma fiskala Euskadin ez aplikatzeko; izan ere, proposamen "elektoralista eta engainagarria" dela uste dute, eta aberatsenei egingo diela mesede.

Komunikatu baten bidez esan duenez, Cristobal Montoro Ekonomia eta Ogasun ministroak bultzatutako neurri-sortak "errenta baxuenei limosna emango die, aberatsenentzako beherapen handia estaltzeko". Erreforma fiskala 2015eko urtarrilaren 1ean sartuko da indarrean, eta, besteak beste, aldaketa hauek jasoko ditu: autonomoen PFEZa jaitsi egingo da, kaleratzeen kalte-ordainek zergak ordaindu beharko dituzte eta pentsio-planetan egindako ekarpenak direla eta errenta aitorpenean desgrabatu daitekeen kopurua txikitu egingo da.

PSEren ustez, PPren erreforma "ez dago ekonomia emankorra bultzatu eta zerbitzu publikoei eusteko pentsatuta, bere boto-emaileak pozteko baizik". "Rajoyk ez zuen bere programa bete (zergak jaitsiko zituela esan zuen) eta orain elektoralismoa egin nahi du herriaren eta ekonomiaren beharren gainetik", kritikatu du Gipuzkoako sozialisten buruak.

Arriolaren iritzian, neurri horiek "ez diete herriaren beharrei erantzuten, aberatsenei egin nahi die mesede". "Ez da egia familien eta errenta baxuenen karga arinduko denik. Trukua da diru-sarrera txikienak dituztenei limosna ematea, aberatsenei PFEZaren tarifan eta kapital-errentetan beherapen handiak eginez emango dien oparia estaltzeko", azaldu du.

PSEk nabarmendu du "oso adi" egongo dela erreforma fiskala "Euskadira eramateko edozein saiakeran aurrean".

Arrilaren ustez, "ez dago arrazoirik" Euskadiko erregimen fiskala berrikusteko, PFEZan eta sozietateen zergan egin beharreko aldaketak iaz adostu baitzituzten PSEk eta EAJk, eta "oraindik ez da astirik egon emaitzak ikusteko".


Europar Batasunak Kubarekin harremanak estutzeko aurrerapausoa eman du

Europar Batasuneko Kanpo Arazoetarako ministroek aho batez onartu dute Kubarekin "elkarrizketa politikoa" eta "elkarlana" abian jartzeko hitzarmena.

Europar Batasuneko Kanpo Arazoetarako ministroek aho batez onartu dute Kubarekin "elkarrizketa politikoa" eta "elkarlana" abian jartzeko hitzarmena. Akordio horren xede nagusia Kubarekin harremanak "normalizatzea" eta "erreforma demokratikoak" bultzatzea izango da, Europako iturriek jakitera eman dutenez.

Erabakia aho batez hartu dute, hilabeteak negoziatzen eman ondoren. Hasiera batean Alemaniak eta Suediak zalantzak bazituzten ere, azkenean denek eman dute aro berria irekitzeko baimena.

Catherine Ashton Europar Batasuneko Atzerri Politikako goi ordezkariak baimena jaso ondoren, kanpo arazoetarako zerbitzuek Kubako agintariekin harremanetan jarri beharko dute, elkarrizketei ekiteko.

1996. urtean Europar Batasunak adostutako jarreratik oso urrun dago gaur ministroek hartu duten erabakia. Hala ere, ez du Kubarekiko politikan aldaketa nabarmenik ekarriko, iturri horien arabera.


LIZASO, Iñaki

Bingo-Londres erremonteko buruz buru txapelketa irabazi zuen doneztebarrak, finalean Koteto Ezkurra herritarrari 35-25 irabazi ondotik.


Kanpaina hasi du Atzegik, adimen desgaitasuna duten pertsonek boluntario izateko duten gaitasuna ikusarazteko

Adimen desgaitasuna duten pertsonen familien elkarteko Urola Erdiko ordezkariek atzo egin zuten kanpainaren aurkezpena Azpeitian. Boluntariotza "inklusio" gisa ulertzen dutela adierazi, eta desgaitasuna duten pertsonek "jarduera askotan" kolaboratu dezaketela aldarrikatu zuten.

Atzegik, adimen desgaitasuna duten pertsonen familien Gipuzkoako elkarteak, urteko sentsibilizazio kanpaina jarri du martxan. Aurtengo egitasmoa Gure txanda da lelopean eramango dute aurrera, eta adimen desgaitasuna duten pertsonek boluntario izateko duten gaitasuna ikusaraztea eta boluntario izateko aukerak zabaltzea izango du helburu.

Kanpainaren berri emateko, Urola Erdiko ordezkariek agerraldia egin zuten atzo arratsaldean Azpeitiko plazan. Azpimarratu zuten boluntariotza "inklusio" gisa ikusten duela Atzegik, eta desgaitasuna duten pertsonek ere gizarteari "ekarpen baliotsua" egin diezaioketela nabarmendu zuten. "Zailtasunak izan arren, desgaitasuna duten pertsonek jarduera askotan kolaboratu dezakete. Baliagarri sentitzeko eta besteei laguntzeko grinak ilusioa izatea eta lanean ahalegin handia jartzea ahalbidetzen die".

Aloña Agirrek, Atzegiko Urola Erdiko ordezkariak, adierazi zuenez, geroz eta pertsona gehiago hurbiltzen zaie boluntario izateko interesarekin: "Adimen desgaitasuna duten pertsonak dira, eta askok boluntariotza esperientzia puntualen bat izan dute eta errepikatu edo beste zeregin egonkorragoa bilatu nahi dute". Gogoratu zuen azken urteetan Elikagaien Bankuarekin eta Lilatoia, Ehunmilak eta San Silvestre lasterketetako antolatzaileekin elkarlanean aritu direla, eta harreman horiek indartzeaz gain, taldearen helburua da boluntariotza beste esparruetara ere zabaltzea. Hori hala izanik, dei egin diote elkarteei, boluntarioak behar dituztenean adimen desgaitasuna duten pertsonak ere kontuan izan ditzaten. "Adimen desgaitasuna duten pertsonek boluntario izateko duten gaitasuna azpimarratu nahi dugu. Pertsona horiek argi dute laguntza pixkatekin gauza asko lortu ditzaketela; horiek ere aukera bera izan behar dute boluntario izateko. Beraiek jaso duten laguntza itzuli nahi diete beste pertsonei", gaineratu zuen Agirrek.

Atzegiko kideek adierazi zutenez, joan den urteko kanpainari "buelta" eman nahi diote aurten. Izan ere, iaz profil desberdinetako pertsonei dei egin zieten Atzegin boluntario izateko, eta laguntza jaso zuten horiek orain boluntario izateko duten gaitasuna aldarrikatu dute aurtengoan; horregatik jarri diote Gure txanda da leloa kanpainari. Ildo horretan, Atzegiko kide Eli Agirianok bere bizipenak kontatu zituen atzoko aurkezpenean. Adimen desgaitasuna du Agirianok, eta hark azaldu zuenez, egun Iraurgi Ikastetxean praktikak egiten ari da, eta administrari lanetan, jangelan eta umeen zaintzan laguntzen du. Aurretik, beste hainbat arlotan aritu izan da boluntario, hala nola abenduaren 31n egiten den San Silvestre lasterketan, eta adierazi zuen gustatuko litzaiokela beste eremu batzuetan ere laguntzea.

Aurtengo kanpainaren ekitaldi nagusiaren atarian egin zuen Atzegik atzo aurkezpena. Izan ere, elkartea urriaren 9an da egitekoa ekitaldia, Donostiako Antzoki Zaharrean, eta hara joan nahi duenak 943-42 39 42 telefonora hots eginda eskuratu ditzake sarrerak.

Kanpainaren helburuak gizarterako asmoz, kartelak edota liburuxkak banatuko dituzte datozen asteetan hainbat lekutan, eta bideo bat ere sortu dute, adimen desgaitasuna duten pertsonei boluntario izateak zer ekarpen egiten dien adierazteko asmoz. Hemen ikus daiteke bideoa.

Urola Erdian 93 familia dira Atzegiren bazkide eta kolaboratzaile moduan 54 lagun aritzen dira. Era berean, 869 Atzegizale daude bailaran.


Ordiziako Klasikoa, Goierriko Tour zaharra

Sergei Shilov errusiarra, bi besoak jasota, Ordiziako iazko klasikoaren irabazle, esprintean. // Argazkia: Angel Elortza

Ordiziako Klasikoaren 95. ekitaldia gaur jokatuko da. Egun bakarreko txirrindulari probetan estatuko zaharrena da, eta munduan bigarrena, Flandriako Tourraren ondoren. 1922an sortua, bi hutsegite soilik izan ditu: 1936 eta 1937 gerra urteak. Ehungarren edizioaren bila, profesionalen Goierriko lasterketa bakarra da, bien bitartean.

Klasikoak ohiko duen ibilbidea izango du, gaur ere: Abaltzisketako bira bost aldiz egingo dute, azken bietan Altzo ere igota. 167 kilometroko ibilbidea da.

Hamahiru talde eta 97 txirrindulari lehiatuko dira. UCI World Teameko bi talde, Profesional Kontinentaleko bost eta Kontinentaleko sei izango dira. Tartean Movistar, Caja Rural, Euskadi Basque Country-Murias eta Euskadi euskal herritarrak.

Hemeretzi euskal txirrindulari irtengo dira, horien artean Alex Aranburu ezkiotarra (Caja Ruralen taldeburu) eta Iker Azkarate lazkaotarra (Euskadi).

Alex Aranburuk (Ezkio, 1995) 3. aldiz parte hartuko du Ordiziako Klasikoan. Andorran altuerako entrenamenduetan hilabete eginda, herenegun etxeratu zen. «Lehen karrera izango da aspaldian, eta ez dakigu taldeburu zein jarriko gaituzten. Bertakoa izanda, agian bukaera alderako gordeko naute. Bestela, lana egiteko ere prest gaude». Bera, edo Fabricio Ferrari dira Caja Ruralen hautagaietako bi.

“Aurreko bi urteetan lehen taldean iritsi

naiz helmugara; ea aurten ere hala den”

Alex Aranburu (txirrindulari ezkiotarra)

“Txikitatik ikusi dut Klasikoa, eta poza

ematen dit irteteak. Sasoi onarekin nator”

Iker Azkarate (txirrindulari lazkaotarra)

«Gogoz» dator Aranburu. Klasikoa «polita» iruditzen zaio. «Lagun, familiako eta lehengusu asko egongo dira, eta urduritasuna ere sortzen du. Baina aurreko bi aldietan taldean iritsi naiz helmugara, eta ea oraingoan ere».

Iker Azkaratek (Lazkao, 1994) aurreneko Klasikoa du, profesionaletan lehen urtea baitu. Ilusio berezia eragiten dio: «Txikitatik ikusi dut proba hau, bizitza osoan. Etxeko karrera da, eta han parte hartzeak poza ematen du. Horrenbeste jenderen aurretik behin eta berriz pasatzea polita da. Ezagun asko egongo dira, gainera, eta indarra ematen du», dio Euskadi taldeko ziklistak.

Portugalen bi itzulitan 9 egun korritzetik igandean itzuli zen. Urte makala doakio Azkarateri, mononukleosiak jota egon baita luzaroan. Portugaldik «pedal kolpe onarekin» dator, eta gaitza gainditu duela dirudi «Animoz ondo nago. Hainbeste denboran gaizki pasatuta, lehen bezala ez naiz sentitzen oraindik, baina geroz eta hobeto bai. Buruari ere buelta asko eman dizkiot, psikologikoki gogorra da. Ea bolada ona hartzen dugun orain».

Usabiagatarrak omenduak

Antolatzaileek, omenduen atalean, Ana Usabiaga (Ordizia, 1990) eta Irene Usabiaga (Ordizia, 1993) ahizpak goretsiko dituzte. Orain arteko garaipen zerrenda distiratsua, eta txirrindularitza aberasten egindako lana aitortuko diete Usabiagatarrei.

Bestetik, gogoan hartuko dituzte azken urtean hil diren Jesus Mari Garate eta Patxi Lasa ere. Garate lasterketaren laguntzaile izan zen urte askoan, irteeran dantzatzen den Agurraren arduradun. Lasa lazkaotarra, nazioarteko epaileen gidari zen.

Israelgo taldeaz kritika

Gipuzkoako BDS Boicot Israel elkarteak ezinegona plazaratu du, Ordiziako Klasikoan gaur Israelgo talde bat izango delako. «Is-rael Cycling Academy ez da ongietorria. Ez ziklista israeldarrak dituelako, Israelen ordezkari ofizial gisa datorrelako baizik. Palestinarren giza eskubideen eta nazioarteko zuzenbide humanitarioaren aurka dituen urraketa larriak zuritu nahi ditu. Taldea Israelen enbaxadore gisa aurkezten da munduan. Ez dugu ulertzen Ordiziako Udalak aho batez Israelen krimenak salatzeko mozioa onartu, eta aldi berean Israelgo talde ofiziala gonbidatzearekin bat egitea».

Ordiziako Klasikoa 2018

Datuak:

· Kilometroak. 167,5

· Irteera eta helmuga. Kontzentrazioa eta sinadura kontrola Joxemiel Barandiaran Plazan 09:00-09:50; irteera 10:00etan eta helmuga 13:51n (43 km/h), Gudarien Etorbidean.

· Portuak eta ordutegia. Abaltzisketa –3. mailakoa– bost aldiz igoko dute eta azken bi pasaeretan Altzo –3. mailakoa– ere bai.

-Abaltzisketan pasaera orduak: 10:28, 11:12, 11:57, 12:46 eta 13:35.

-Altzon pasaerak: 12:33, 13:22.

-Ordiziako tarteko helmugetan pasaerak: 10:44, 11:28, 12:12, 13:01.

· 1.240 metro. Mendateetako igoera guztiak batuta, igoko duten altuera positibo metatua.

· 14.520 euro saritan. Txapel-Gorri elkarte antolatzaileak 14.520 euro banatuko ditu saritan. Irabazleak 5.785 euro jasoko ditu, bigarrenak 2.895 eta hirugarrenak 1.445. Hamar garaikur ere emango dituzte.

· Omenduak. Ana eta Irene Usabiaga txirrindulari ordiziarrak.

· Abaltzisketan igoerako saria. Amezketan mendate hasieratik Abaltzisketa gaineko bihurgunera arte jarritako denbora errekorra ontzen duenari 1.500 euroko sari gehigarria emango dio Ampok. Simon Yatesek 2016an jarria da marka: 6:01 minutu.

Taldeak

· 13 talde. World Team mailako bi: Mitchelton Scott (Aus), Movistar (EH). Kontinental-Profesionaleko bost: Caja Rural (EH), Euskadi Basque Country-Murias (EH), Delko Marseille (Fra), Burgos BH (Esp), eta Israel Cycling Academy (Isr). Kontinentaleko sei: Euskadi (EH), Dare Gaviota (Serbia), Massi-Kuwait (Kuwait), Ukyo (Japonia), Inteja Dominican Cycling Team (Dominikar Errepublika) eta Polartec-Kometa (Esp).

· Txirrindulari kopurua. 97.

· Faboritoak eta taldeburuak. Simon Yates (Mitchelton-Scott, 2016ko irabazlea), Victor de la Parte (Movistar), Alex Aranburu (Caja Rural), Angel Madrazo (Delko Marseille, 2015eko irabazlea), Cyril Barte (Euskadi-Murias), Ruben Plaza (Israel Cycling Academy), Jordi Simon (Burgos), Hector Gonzalez (Dare Gaviota), Francisco Mancebo (Inteja), Ruben Caseny (Massi-Kuwait), Miguel A. Ballesteros (Polartec), Mikel Alonso (Euskadi) eta Benjamin Prades (Ukyo, iaz bigarren).


Larunbat honetan, Kuadrillartekoa Aramaion, Agurainen eta Oionen

Arabako Bertso Kuadrilla Arteko Txapelketaren bigarren asteburuan 3 saio jokatuko dira. 6 talde arituko dira bat-bateko modalitatean, eta 3 talde idatzizkoan.

Ostiralean, D ligaren baitan, Ibabeko Bertaren bilobak (Aramaio) eta Alfreedo (Aiaraldea) taldeak arituko dira. 20:30 afari formatuan, Marixeka Elkartean Aramaioko taldea da antolatzaile. Aramaioko kantuzaleak taldea bertso sorta idatzia kantatuko du. Ibabeko Bertatren bilobak taldeak Ataurin eskuratu zuen lehenengo puntua.

Larunbatean, bi saio. Oionen, A ligan, Txandrio (Arabar Errioxa) eta Tribitu (Legutio) bat-bateko modalitatean. Bazkaldu ostean Azkenak Elkartean. Oingo Sanbi taldeak bertso sorta idatzia kantatuko du. Txandriok taldeak puntu bat eskuratu zuen aurreko asteburuan.

Larunbatean, Agurainen, E ligan: Ezustean eusten (Lautada) VS Errexala (Gasteiz). Astorreka Elkartean bazkaldu ondoren arituko dira, baina lehenago bertso sorta idatzizko taldea.

Albiste osoa hemen: https://www.bertsozale.eus/eu/araba/bertso-kuadrilla-artekoa-2018/albisteak/bigarren-asteburua


Gorputz ahaztuekin dantzan, eder, baikor

Anakrusa taldeko Noemi Viana, Mikel Aristegirekin batera, dantza garaikideko ikuskizun bat aurkezten ari da Donostiako Egia auzoko La Farandula espazioan. Taberna berezi bat da La Farandula, 20 lagun hartzeko gaitasuna duten 20 metro koadroko hiru areto dituena, 15 minutuko antzezlan laburrak eskaintzeko pentsatuta. Oraingoan, baina, antzerkiari dantzak hartuko dio toki, mikrodantzak.

Vianak eta Aristegik atzo aurkeztu zuten Gorputz Ahaztuen Edertasuna, eta gaur, bihar eta etzi berriro ere dantzatuko da bikotea, toki berean. Gaur eta bihar 20:20an izango da lehen emanaldia, eta 23:50an azkena; etzi, berriz, goizago hasi eta bukatu: 19:20an lehen emankizuna eta 20:50an azkena. Sarrerak 4,50 euro balio du.

Anakrusa taldeko Noemi Vianak azaldu duenez, ikuskizunak Oier Guillanen poema baten izenburua du: «Segituan ikusi nuen Oier Guillanen poemak laburbiltzen zuela Mikelek eta biok ikuskizunak dituen lau piezetan landu nahi genuen kontzeptua». Viana eta Guillan lagunak dira, eta hainbat lan egin izan dituzte aurrez elkarrekin. Horregatik zalantzarik ez zuen izan Pasai Antxon bizi den dantzariak: «Mikelek gaia proposatu bezain laster Oierrengana joan eta segituan agertu ziren poema lagungarri batzuk». Ikuskizuna lau pieza txikik osatzen dute eta pieza bakoitza testu batean oinarritzen dela azaldu du Vianak, «batzuetan piezan bertan agertuz eta beste batzuetan, azpitik, eusteko sare baten gisara». Horregatik, dantza emanaldira doazenei Oier Guillanen testu bat ematen diete, «dantza efimeroa delako eta hausnarketa dantza espaziora ez mugatzeko».

Osorik edo zatika, nahieran

Ikuskizunean bi bakarkako saio eskaintzen dituzte, bakoitzak bana, eta horrez gain, bi duo. Lore kutsakorrak, Noe Vianaren bakarkakoa, «gorputza eta bere edertasunaren metafora gisa»; Mina, Aristegiren saioa, «infekzioak, hausturak… gorputzean bizitza osorako orbainak uzten dituztenak»; Errua duoa, «laguntasuna gaixorik edo zauriturik duen pertsona baten ondoan gaudenean», eta azkenik, Izan dadila, elkarrekin interpretatuta, «gatazkaren irtenbide baikor gisa. Onarpena eta aurrera jarraitzeko aukera».

Gorputz ahaztuen edertasuna izenburupean, Vianak eta Aristegik gai latzak landu dituzte, baina beti ere, ikuspuntu baikor batetik. «Zauriak, mina, errua… Baina baita maitasuna eta elkartasuna ere», zehaztu dute. «Pertsona baten bizitzan suertatzen diren muturreko egoeretara hurbildu nahi izan gara, mugarriak diren horietara: gaixotasunak, istripuak, anomaliak… baina arazoen dramatismora mugatu gabe, eta beti ere gorputz ahaztuen edertasunera itzultzeko».

Aristegik berak iaz Suitzan hiesaren gainean egin zuen lan batetik abiatu dira horretarako, mikroantzerkiaren formatuak eskaini dien aukera baliatuta: «Normalean horrelako espazioetan 15 minutuko piezak aurkezten dira, eta lauzpabost edo sei pase egiten dira egunero. Guri bururatu zitzaigun egitura oso bat lantzea lau zatitan, gaiari buruzko lau ikuspuntu desberdin eskaintzeko».

Izan ere, lau piezak bakarka ere ikus daitezke, eta nahi den hurrenkeran, Aristegik nabarmendu duenez, «trama irekia delako, eta ikusleen interpretazioari zabalik dagoelako. Piezak nola ikusten diren, zein hurrenkeran, osorik edota zatika, bestelakoa izango da interpretazioa eta hori da, hain zuzen, guk eskaini nahi duguna».

Lan egiteko modua, kasu honetan, ez da ausazkoa. «Guretzat dantza garaikidea hori da», gaineratu du Vianak, «antzerkiak edo zinemak trama oso bat ematen dizute, hasiera, garapena, eta amaiera. Baina dantzak, genero bezala, gai unibertsalak eskaintzen dizkio ikusleari, kolore desberdinekin, ikusleak berak ondorioak atera ditzan. Ikuslea aske da bere bidaia egiteko».

Lehen aldiz aretoan

Mikel Aristegi eta Noemi Viana 2010. urtean dantzatu ziren elkarrekin lehenbizikoz, Donostian, udaletxeko terrazan egin zuten inprobisazio-ariketa batean. Orain eskuartean duten proiekturi iaz ekin zioten, ezustean, ikastaro batean berriro elkartuta. Lehen aldia dute aretorako pieza bat elkarrekin sortzen eta aurrera begira ez dute ezer baztertzen: «Gorputz ahaztuen edertasuna da momentuz gure lehen pausua, eta harrera ikusteko dago, baina aukera suertatuz gero aurrera egingo genuke».

Bideak urratzeko prest daude, Aristegik dioenez, «zirkuitu arrunta oso mugatuta dagoelako eta beti konpainia berdinak programatzen direlako». Dantza garaikiderako espazio interesgarriak zabaltzen ari diren arren, beren lanak erakusteko zailtasun handiak dituztelako kexu da dantzaria.

Hala ere, ez daude geldirik. Aristegik, azaroren 15ean In between estreinatuko du Ourensen (Galizia), generoari buruzko pieza bat, eta Noemi Viana Reset ari da aurkezten, bi bertsiotan: «Kaleko pieza gisa, edo Bestelau formatu handian, Muskulo taldearekin zuzenean, eta Zapi Terdiko ekoiztetxearen bideoklipekin».


Durangoko azoka, Euskadi Irratian, gertu!

Euskadi Irratiak gertu gertutik jarraituko du Durangoko Azoka. Liburu eta disko denen informazioa emateaz gain, bertako giroa bizitzeko aukera izango dute entzuleek Euskadi Irratiari esker.

Amarauna eta Arratsaldekoa saioak landako gunean egongo dira, saio bereziak osatzeko. Ostegunean Arantxa Arzaren lantaldea gerturatuko da Durangora eta handik 10:00etatik 13:00ak bitarteko zuzenekoa egingo dute. Arratsaldekoa ostiralean izango da azokan. 16:00etatik 17:00etara saio berezia eskainiko dute Arantxa Iturbek eta lantaldeak.Baina saio handiak handik egiteaz gain, momentu oro bertan gertatzen ari dena ere irratiratuko dugu. Janire Gerenabarrenaren eskutik, egunero, gertatzen ari dena bizitzeko aukera izango dugu. Albiste, elkarrizketa eta kronika ezberdinak eskainiko baititu lankidean Euskadi Irratiko saio gehienetan.Azokak ateak irekitzen dituenetik, ixten dituen arte Euskadi Irratia bertan egongo da. Euskadi Irratia gertu!


EH Bilduk bihar aurkeztuko ditu Kike Fernandez de Pinedo eta Miren Larrion

Hurrenez hurren, Arabako ahaldun nagusi izateko eta Gasteizko alkate izateko hautagaiak izango dira. Gipuzkoako ahaldun nagusi izateko hautagaia bihar aurkeztuko du koalizioak.

Kike Fernandez de Pinedo izango da Arabako ahaldun nagusi izateko EH Bilduren hautagaia 2015eko udal bozetan. Koalizioaren bozeramaile izan da orain arte Gasteizko Udalean. Arabako hiriburuko alkategai, berriz, Miren Larrion aurkeztuko da, EHUko irakaslea.

Koalizioak jakinarazi duenez, bihar eguerdian egingo dute bi horien aurkezpen ekitaldia. Gipuzkoako hautagaia ere nor duten bihar jakingo da. Martin Garitano ez da berriro aurkeztuko, eta aste honetan Larraitz Ugartek esan du ez bera ezta Helena Franco ere ez direla ahaldun nagusi izateko hautagai izango.

Gipuzkoako PSEk, bestalde, Donostiako zinegotzi Denis Itxaso proposatu du lurralde horretako ahaldun nagusi izateko. Azaroaren 17ra arteko epea izango dute sozialistek zerrendaburuak aurkezteko, eta orduan berretsiko da proposamena.


Markina-Xemeingo Udalak aurrekontuak aztertzeko auzo batzarrak egingo ditu

Urtero egin modura, aurten ere 2017ko aurrekontuak aztertzeko auzo batzarrak egingo dituztela jakitera eman du udalak. Hona hemen data guztiak:

Otsailak 4 (zapatua):

Inpernusierra: 12:00etan, ermitan.

Antxondoa: 12:00etan, Axpe sagardotegian.

Otsailak 5 (domeka):

Iturreta: 12:00etan, elkartean.

Amallo: 12:30ean, elkartean.

Otsailak 12 (domeka):

Larruskain: 12:30ean, elkartean.

Otsailak 18 (zapatua):

Iruzubieta: 12:00etan, Zubi Ondo jatetxean.

Santutxu: 12:00etan, Satzu landetxean.

Meabe: 17:00etan, ermitan.

Arretxinaga: 17:00etan, Xemeingo udaletxe zaharrean.

Otsailak 19 (domeka):

Barinaga: 12:50ean, abadetxean.


Jakinarazi dituzte aurtengo saninazioetako zezenketak

Azpeitiko Zezenzale Batzordeak aurkeztu ditu saninazioetako zezenketak. Aurten desenkajonamentua eta hiru zezenketa izango dira: uztailaren 27an izango da desenkajonamentua, eta uztailaren 30ean, 31n eta abuztuaren 1ean egingo dituzte zezenketak.

Aurtengo zezenak Ana Romero (Cadiz, Anzaluzia, Espainia), Fernando Cuadri (Huelva, Andaluzia, Espainia) eta Pedraza de Yeltes (Salamanca, Espainia) ganadutegietakoak izango dira. Ana Romeroren zezenak toreatuko dituzte Juan Bautistak, Daniel Luquek eta Borja Jimenezek uztailaren 30ean, San Inazio bezperan. San Inazio egunez Fernando Cuadri ganadutegiko zezenak izango dira Azpeitiko zezen plazan, eta Luis Antonio Gaspar Paulita, Perez Mota eta Sergio Serrano ariko dira toreatzaile. Hirugarren eta azken zezenketa abuztuaren 1ean izango da, eta Pedraza de Yeltes ganadutegiko zezenekin ariko dira Curro Diaz, Manuel Escribano eta Joselito Adame.

Loli Etxeberriak egin du Azpeitiko zezenketen kartela.


Gorpu bat aurkitu dute Ebro ibaian, Sartagudan

Baliteke hildakoa duela hilabete Lodosan zirkulazio istripu baten ondorioz desagertutakoa izatea.

Foruzaingoak hilotz bat aurkitu du Ebro ibaian, Sartaguda (Nafarroa) parean. Antza denez, baliteke hildakoa duela hilabete Lodosan zirkulazio istripu baten ondorioz desagertu zen gizonezkoa izatea.

Apirilaren 5ean, Senegalgo bi pertsona zeramatzan auto bat Ebro ibaira erori zen. Kopilotuak ateratzea lortu zuen, baina gidariak ez, eta desagertuta dago harrezkero.

Hurrengo egunetan, ibilgailua topatu zuten, baina ezin izan ziren barruan sartu, oso sakon zegoelako. Gainera, urak handituta eta indartuta zetozen euriteen ondorioz.


Udarregi Ikastolaren urteko batzarra, gaur arratsaldean

Ostegun honetarako, maiatzaren 31rako Udarregi Ikastolako Artezkaritza Kontseiluak batzar orokorra deitu du. Lehen deialdia arratsaldeko 18:00etarako finkatu du, Udarregi Ikastolako erdiko aretoan. Bigarrena ere leku berean baino ordu erdi beranduago, 18:30etarako. Bilkurako gai zerrenda udarregi.com web orrialdean kontsulta daiteke.

Hau gaurkoari dagokionean, eta Ikastola Eguna ospatzeko hiru egun falta diren honetan. Bihar arratsalderako Txan magoa, txokolate jana eta buruhandien desfilea iragarri dira. Larunbatean Merkatu Txikia Haur Eskolan eta jai egun nagusia, noski, igandean ekainaren 3an ospatuko da. Hona hemen egitarau osoa:

Maiatzak 28-ekainak 1

Buruhandi tailerreko artelanen erakusketa Sutegin. Gaur material bilketa, 18:00-19:30 artean Sutegiko erakusketa aretoan.

Maiatzak 31, osteguna

18:00-20:00 Urteroko ohiko batzarra Udarregi Ikastolako erdiko aretoan.

Ekainak 1, ostirala

16:30 Txan magoa frontoian.

18:00 Txokolatada.

19:00 Buruhandi desfilea, trikitilariekin.

Ekainak 2, larunbata

10:00 Merkatu Txikia Haur Eskolako psikomotrizitate gelan.

Ekainak 3, igandea

9:00-11:30 LH eta DBH ikasleekin jolasak ikastolako patioan.

10:00-13:30 Teknologia eta eskulanen erakusketa ikastolan.

12:00 HH Jaialdia Kiroldegian.

14:30 Bazkaria frontoian eta bazkal ondorengo animazioa.


Antzezlan ederra Zentro Zibikoko emakumeena

Genero indarkeriaren aurkako eguneko ospakizunekin bukatzeko, ostiralean, Emakumeen Zentro Zibikoko antzerki taldeak 2009 Odisea dónde sea lana antzeztu zuen Manuel Lekuona Kultur etxean. Antzezlan honetan esketx ezberdinak antzeztu zituzten: inkisizio garaian emakumeek jasan zutena salatzeko Akelarrea irudikatu zuten; emakume batek bere senar ohiarekin izandako ametsa kontatu zuen; Ravelen boleroaren doinuekin batera, emakumeek adinarekin izaten dituzten gora beherak azaldu zituzten.


Botellak biktimen gurasoei laguntzeko eskatu dio Ama Birjinari

Halloween gauan gertatuagatik ospitalean jarraitzen duen gaztea "egonkor" dago, baina egoera kritikoan eta oso larri, ospitalak aditzera emandakoaren arabera.

Ana Botella Madrileko alkateak Almudenako Ama Birjinari eskatu dio Madrid Arenako lau hildakoen gurasoei "mina" arintzen laguntzeko. Botellak Madrileko patroiaren omenezko mezan parte hartu du ostiral goizean.

Antonio Maria Rouco Varela Madrileko artzapezpikuak ere ezbeharraren biktimak omendu ditu, "neskato batzuk", eta Madrileko gizarteari "benetako konbertsio pertsonala eta herritarr" egiteko eskatu die.

Horren aurretik, alkatea Ama Birjinaren aurrean jarri da eta madrildarrei batasuna eskatu die "egun tristeei eta denbora zailei" aurre egiteko.

Ana Botellaren hitzetan, madrildar guztiek sentitu dute biktimen familien mina, "batez ere seme-alabak dituztenek", eta Maria Teresa gazteak hobera egiteko itxaropena agertu du, ospitalean jarraitzen baitu. Egonkor baina oso larri

Zaurituaren osasun egoera "egonkorra" da, baina kritikoa eta oso larria, ospitalearen arabera.

Maria Teresa A.V.-k 20 urte ditu eta arazo larriak ditu jendearen azpian harrapatuta geratu eta bihotz-biriketako geldialdia pairatuta.

Kontrol 34 enpresa Diviertt-ren festatik bereizi da

Kontrol

34 enpresa Diviertt-k asteazkenean Madrid Arenan antolatutako Halloween

festatik (lau pertsona hil zire bertan, jende-oldearen ondorioz)

bereizi du bere burua. Halaber, sustatzaileari sarbidearen kontrolatzaileak eskatu besterik ez zizkiola egin azaldu du; haiekin harremanetan jartzeaz eta kontratatzeaz arduratu zen.

Ohar batean Kontrol 34k azaldu duenez, Divierttk "aldebakarreko" erabakia

hartu zuen eurekin harremanetan jartzeko erabakian, pertsonak

ahalbidetu bagenizkien "Sarbide Kontrolatzailearen Karneta"rekin

kontratatu ahal izateko zuzenean, ekitaldi hori egin ahal izateko",

gaineratu du.

"Argi utzi behar dugu Kontrol 34 enpresa ez zutela

kontratatu, eta ez zuen ekitaldiarekin zerikusirik izan, Diverttri

"Sarbide Kontrolatzaileei" buruzko informazioa besterik ez zion eman,

eta hori izan zen kontrolatzaileak kontratatu zituena, Gizarte Segurantzan alta emanda.

Kontrol 34k Divierttri emandako kontrolatzaileen zerrendan ohiko langileak eta ekitaldi batzuetarako bakarrik kontratatutako langileak zeuden. Azken horiek ekitaldietan jende gehiago izaten denean egon ohi dira.


Gurutze Etxeberria Iraola elkarrizketatu du 'Berria'-k, Leire Murgialdairekin batera

Joan den igandeko Berria egunkarian Gurutze Etxeberria, Duintasuna Gipuzkoako pentsiodunen plataformako presidentea eta Zarauzko bizilaguna eta Leire Murgialdai, Martxoaren 8ko grebaren antolatzaileetako bat izan ziren Ahomentan solasaldiko protagonistak, Samara Velte kazetari zarauztarrak gidatuta.

Hona hemen, Gurutze Etxeberriak solasaldian esandako batzuk:

- "Azken lan erreformaren ondorioz, eros ahalmena murriztu zaigu, eta jende asko miseriazko pentsioekin bizi da: horietatik %70 gainera, emakumeak dira. Horrek haserre handia sortu du".

- "Konpromisoak hartzeko orduan, jendea ez dago hain prest. Pixkanaka lortuko da, baina lehen esan duguna: oso jende pasiboa izan gara orokorrean, eta orain ardurak hartzea kosta egiten da".

Berriako solasaldia osorik irakurtzeko hemen.